Θέατρο Παλλάς

Ευανθία Ρεμπούτσικα “Η νύχτα χορεύει βαλς”
2025-12-30 21:00 - 23:30 (Europe/Athens) | Θέατρο Παλλάς, Βουκουρεστίου 3-5, Αθήνα, Αθήνα, 10564, Ελλάδα
Λίγο πριν αποχαιρετήσουμε τη χρονιά, η Ευανθία Ρεμπούτσικα επιστρέφει στο Θέατρο Παλλάς για ένα από τα πιο λαμπερά μουσικά γεγονότα του χειμώνα.
Με το κόκκινο βιολί της να οδηγεί τον ρυθμό, μας προσκαλεί σε μια εορταστική βραδιά γεμάτη φως, συγκίνηση και μελωδίες που ζεσταίνουν την ψυχή.
Τη Δευτέρα 30 Δεκεμβρίου, το Παλλάς πλημμυρίζει από τη μαγεία της μουσικής της, σε μια συναυλία με τίτλο «Η Νύχτα Χορεύει Βαλς». Με τον αναγνωρίσιμο, κινηματογραφικό της ήχο, η Ευανθία ανοίγει το μουσικό της κουτί και μας παρασύρει σε έναν κόσμο όπου οι νότες λάμπουν σαν ευχές και η καρδιά χορεύει στο ρυθμό της γιορτής.
Τη σκηνοθετική επιμέλεια υπογράφει ο Φωκάς Ευαγγελινός, χαρίζοντας στη βραδιά θεατρική πνοή, ρυθμό και ονειρική ατμόσφαιρα. Μέσα από τη ματιά του, η συναυλία μεταμορφώνεται σε μια ολοκληρωμένη σκηνική εμπειρία, όπου η μουσική συναντά την εικόνα και το συναίσθημα.
Στο πρώτο μέρος, χορεύτριες του κλασικού χορού «ζωντανεύουν» τις συνθέσεις της, προσθέτοντας χάρη και κίνηση στις μουσικές εικόνες.
Στο δεύτερο, οι Cooks, η ευρηματική ομάδα κρουστών, δημιουργούν ρυθμούς με μαγειρικά σκεύη και εργαλεία, φτιάχνοντας μια πρωτοχρονιάτικη «βασιλόπιτα» γεμάτη φαντασία, χιούμορ και ενέργεια.
Μια βραδιά που ενώνει αρμονικά τη μουσική, τον χορό και τον ρυθμό, μετατρέποντας το Παλλάς σε σκηνή χαράς, συγκίνησης και θαλπωρής.
Η Ευανθία Ρεμπούτσικα μάς καλεί να αποχαιρετήσουμε το 2025 με ήχους που φωτίζουν, χαμόγελα που λάμπουν και μια στιγμή που θυμίζει πως το θαύμα των ημερών ζει μέσα σε κάθε μελωδία.
Γιατί όταν η νύχτα χορεύει βαλς, όλα μπορούν να συμβούν

ΕΙΣΙΤΗΡΙΑ

Μάριος Φραγκούλης - Γιώργος Περρής Christmas Dreams
2025-12-22 21:00 - 2025-12-23 23:30
Αγαπημένοι μας φίλοι,
Τα Χριστούγεννα είναι η γιορτή που μας ενώνει όλους, οικογένεια και φίλους και μας πλημμυρίζει με χαρά και χρυσόσκονη. Στο άκουσμα και μόνο της λέξης Χριστούγεννα χαμογελάμε λίγο περισσότερο, κάνουμε λίστες δώρων, γινόμαστε πιο αυθόρμητοι, ονειρευόμαστε μελομακάρονα και κουραμπιέδες και χαζεύουμε τα φωτάκια στο δέντρο.
Τη φετινή χρονιά, καθώς ο κόσμος μας συνεχίζει να ραγίζει, νιώσαμε πιο έντονα από ποτέ την ανάγκη να κρατηθούμε από αυτά που μας συνδέουν: το φως, την ελπίδα, την ειρήνη, τη χαρά και την αγάπη.
Με αυτή τη διάθεση στις καρδιές μας και με τους δύο μικρούς μας εαυτούς στην αφίσα, συναντιόμαστε ξανά μαζί επί σκηνής τον Δεκέμβριο για να σας ταξιδέψουμε στα Χριστουγεννιάτικα όνειρα των παιδικών μας χρόνων, όπου όλα ήταν ασφαλή, ξέγνοιαστα, ζεστά και αθώα.
Αυτές τις βραδιές τις ονειρευόμαστε σαν μία ζεστή αγκαλιά, όπου όλοι μαζί θα μαζευτούμε σαν μία μεγάλη οικογένεια και θα τραγουδήσουμε την αγάπη. Εμείς αποφασίσαμε ότι ακόμα υπάρχει φως, αρκεί να καταφέρουμε να κοιτάξουμε και τον 8χρονο, αλλά και τον μελλοντικό 80χρονο εαυτό μας στον καθρέφτη και όταν τον ρωτήσουμε τι έχει καταφέρει, να νιώσει περήφανος για αυτό που είναι και για την αγάπη και τη χαρά που μοίρασε.
Μετράμε τις μέρες αντίστροφα και ανυπομονούμε να γιορτάσουμε μαζί σας τη μαγεία των Χριστουγέννων, ο ένας πλάι στον άλλο.

Με αγάπη,
Μάριος Φραγκούλης & Γιώργος Περρής

ΕΙΣΙΤΗΡΙΑ

Κωνσταντίνος Αργυρός live στο Royal Albert Hall
2025-12-19 16:00 - 18:00
«ΚΩNΣΤΑΝΤΙΝΟΣ ΑΡΓΥΡΟΣ LIVE ΣΤΟ ROYAL ALBERT HALL»
AVANT PREMIERE στο Θέατρο Παλλάς | Παρασκευή, 19 Δεκεμβρίου, στις 16:00
Ο Κωνσταντίνος Αργυρός παρουσιάζει σε πρώτη προβολή, την εμβληματική και sold out συναυλία του στο Royal Albert Hall του Λονδίνου, την Παρασκευή 19 Δεκεμβρίου, στις 4 το απόγευμα, στο Θέατρο Παλλάς.
Πλαισιωμένος από συμφωνική ορχήστρα και αξιόλογους σολίστες, ο επιτυχημένος και πάντα δημιουργικός καλλιτέχνης παρουσίασε στο θρυλικό θέατρο του Λονδίνου μία υψηλής αισθητικής μουσική παράσταση με τρεις ιδιαίτερες θεματικές ενότητες.
Το πρόγραμμα περιλάμβανε μερικές από τις no1 προσωπικές δισκογραφικές επιτυχίες του, τραγούδια σπουδαίων Ελλήνων συνθετών που έχουν αφήσει εποχή, καθώς και τραγούδια από την πλούσια μουσική παράδοση και κληρονομιά της χώρας μας, που έδωσαν «άρωμα» Ελλάδας στο κατάμεστο Royal Albert Hall.
Προσθέτοντας ακόμα ένα ορόσημο στην πλούσια μουσική διαδρομή του, ο Κωνσταντίνος Αργυρός έγινε ένας από τους ελάχιστους Έλληνες καλλιτέχνες που έχουν φιλοξενηθεί στο Royal Albert Hall, μία από τις σημαντικότερες αίθουσες συναυλιών του κόσμου στην οποία κατά καιρούς έχουν εμφανιστεί καλλιτέχνες παγκόσμιου βεληνεκούς.
Θέατρο Παλλάς
Παρασκευή, 19 Δεκεμβρίου
16:00

ΕΙΣΙΤΗΡΙΑ

Νίκος Πορτοκάλογλου - "ΑΝΑΜΕΣΑ ΣΕ ΦΙΛΟΥΣ"
2025-12-15 21:00 - 2025-12-16 23:30
Με αφορμή την κυκλοφορία του νέου του άλμπουμ «Ανάμεσα»,
ο Νίκος Πορτοκάλογλου παρουσιάζει δύο μεγάλες συναυλίες στο Θέατρο Παλλάς,
τη Δευτέρα 15 και την Τρίτη 16 Δεκεμβρίου 2025

Μαζί του, σε δύο ξεχωριστά βράδια γεμάτα συγκίνηση και μουσική,
θα βρεθούν σπουδαίοι καλλιτέχνες και φίλοι του τραγουδοποιού,
για να μοιραστούν τη σκηνή και να δημιουργήσουν ένα μοναδικό μουσικό γεγονός.
Οι συναυλίες «Ανάμεσα σε φίλους» σηματοδοτούν τη ζωντανή πρεμιέρα του νέου δίσκου,
ο οποίος περιλαμβάνει καινούργιο, πρωτότυπο υλικό και συνεργασίες με αγαπημένους ερμηνευτές.
Παράλληλα, ο Νίκος Πορτοκάλογλου θα παρουσιάσει τα πιο γνωστά τραγούδια από την πλούσια δισκογραφία του, σε ένα ταξίδι που ενώνει το παρελθόν με το παρόν της ελληνικής μουσικής σκηνής.
Πρόκειται για μια παραγωγή υψηλών προδιαγραφών, με σύγχρονη αισθητική,
πλούσιες ενορχηστρώσεις και έντονο συναισθηματικό φορτίο, που αποτυπώνει την ώριμη
δημιουργική φάση ενός από τους πιο αγαπητούς και σημαντικούς τραγουδοποιούς της χώρας.
Το κοινό θα έχει την ευκαιρία να ζήσει μια μοναδική μουσική εμπειρία – μια συνάντηση
«ανάμεσα» στο χθες και το σήμερα, ανάμεσα σε φωνές, ιστορίες και ήχους που μας ενώνουν.

Ανδριάνα Αχιτζάνοβα: τραγούδι, νέι
Μάριος Λαζ Ιωαννίδης: μπάσο, φωνητικά
Κατερίνα Λιάκη: πλήκτρα
Σοφοκλής Γκέκας: τύμπανα
Ηλίας Λαμπρόπουλος: βιολί, τρομπέτα, γκάιντα, φωνητικά
Αλέξανδρος Ζουγανέλης: σαξόφωνο, φλάουτο, φωνητικά
Βαγγέλης Μαχαίρας: μπουζούκι, λαούτο
Κώστας Μιχαλός: ηλεκτρική & ακουστική κιθάρα
Βασίλης Κατσαμπέλας: κρουστά
Άκης Πασχαλάκης: ηχοληψία p.a.
Αγαπητός Καταξάκης: ηχοληψία stage
Μελίνα Ζερβάκη: φωτισμοί
Οργάνωση παραγωγής: 360ο Entertainment
Χορηγός:

ΕΙΣΙΤΗΡΙΑ

Μαρία Κάλλας - Μόνικα Μπελούτσι: Μια συνάντηση
2025-12-05 21:00 - 23:30
ΑΝΑΒΟΛΗ ΕΚΔΗΛΩΣΗΣ
ΝΕΑ ΗΜΕΡΟΜΗΝΙΑΣ ΔΙΕΞΑΓΩΓΗΣ
ΤΕΤΑΡΤΗ 14 ΙΑΝΟΥΑΡΙΟΥ 2026
Ενημέρωση από τον διοργανωτή της εκδήλωσης
Ο πολιτιστικός οργανισμός Λυκόφως, ενημερώνει το κοινό ότι λόγω των δυσμενών καιρικών συνθηκών και για την ασφάλεια των θεατών, αναβάλλει τη σημερινή προβολή της ταινίας «Maria Callas Monica Bellucci: An Encounter», παρουσία της Monica Bellucci.
Θα ανακοινωθεί σύντομα νέα ημερομηνία
__
Η Μόνικα Μπελούτσιεπιστρέφει στην Αθήνα
Maria Callas Monica Bellucci An Encounter
Μαρία Κάλλας – Μόνικα Μπελούτσι: Μια συνάντηση
Festival del Cinema di Roma, Οκτώβριος 2023
46o Φεστιβάλ Κινηματογράφου Θεσσαλονίκης, Οκτώβριος 2023
MoMA, New York, Ιούνιος 2024
San Sebastián International Film Festival, Σεπτέμβριος 2024
Lyon Lumière Festival, Οκτώβριος 2024
Με αφορμή την προβολή της διεθνούς παραγωγής «Μαρία Κάλλας – Μόνικα Μπελούτσι: Μια Συνάντηση» η εκθαμβωτική σταρ επιστρέφει στη χώρα μας, καλεσμένη του πολιτιστικού οργανισμού «Λυκόφως» του Γιώργου Λυκιαρδόπουλου.

Το υβριδικό ντοκιμαντέρ του Γιάννη Δημολίτσα και του Τομ Βολφ δημιουργήθηκε μέσα από το χρονικό της παγκόσμιας περιοδείας του θεατρικού έργου Maria Callas – Letters and Memoirs, η οποία διήρκεσε από τον Νοέμβριο του 2019 έως τον Ιανουάριο του 2023. Παρακολουθούμε και συγκρίνουμε δύο διαφορετικές εποχές, τη σημερινή και εκείνη κατά την οποία η Κάλλας έφθασε στο απόγειο της δόξας της, ενώ ταυτόχρονα συμμετέχουμε και γινόμαστε μάρτυρες ενός ουσιαστικού διαλόγου ανάμεσα στη σπουδαία σύγχρονη Ιταλίδα ηθοποιό και τη φωνή που σημάδεψε τον 20ό αιώνα: δύο γυναίκες που, παρά το διαφορετικό τους υπόβαθρο, συναντιούνται εκ των υστέρων χάρη στην αγάπη τους για την τέχνη.

Αποσπώντας εξαιρετικές κριτικές και ταξιδεύοντας στα σημαντικότερα φεστιβάλ της Ευρώπης και της Αμερικής (Festival del Cinema di Roma, October 2023, 46o Φεστιβάλ Κινηματογράφου Θεσσαλονίκης, Οκτώβριος 2023. MoMA, New York, June 2024, San Sebastián International Film Festival, September 2024, Lyon Lumière Festival 2024 , Festival international du film de Marrakech 2024) η ταινία που εξερευνά σε βάθος τη ζωή της θρυλικής σοπράνο, με πρωταγωνίστρια την Μόνικα Μπελούτσι, αποτελεί μια διεθνή συμπαραγωγή Γαλλίας, Ιταλίας και Ελλάδας.

Μια ιδέα που ξεκίνησε από το ντοκουμέντο του ταλαντούχου Έλληνα κινηματογραφιστή Γιάννη Δημολίτσα στο Ηρώδειο το 2021, επιστρέφει στην Αθήνα τέσσερα χρόνια μετά, για να ολοκληρώσει θριαμβευτικά τον κύκλο της διεθνούς επιτυχίας αυτής της μεγάλης ταινίας. Ένα ντοκουμέντο που είχε ως αφετηρία την παράσταση «Μαρία Κάλλας: επιστολές και αναμνήσεις» σε παραγωγή του πολιτιστικού οργανισμού «Λυκόφως», με την οποία η Μόνικα Μπελούτσι ανέβηκε για πρώτη φορά στη σκηνή του θεάτρου, χαρίζοντας τρεις ανεπανάληπτες ιστορικές βραδιές στο Ηρώδειο το 2021, με την πρωτοφανή ζήτηση των Ελλήνων θεατών να ξεπερνά ότι γνωρίζαμε μέχρι τότε για τα sold out θεάματα.

Η ταινία θα προβληθεί στην Αθήνα για πρώτη φορά, με αφορμή τα γενέθλια της Μαρίας Κάλλας την Παρασκευή 5 Δεκεμβρίου στις 8μμ στο Θέατρο Παλλάς, παρουσία της Ιταλίδας σταρ. Μετά την προβολή θα ακολουθήσει ανοιχτή συζήτηση του κοινού με τη Μόνικα Μπελούτσι την οποία θα συντονίσει ο Ορέστης Ανδρεαδάκης.

ΕΙΣΙΤΗΡΙΑ

Sviatoslay Vakarchuk
2025-12-02 20:00 - 22:00
Ο Sviatoslav Vakarchuk είναι ιδρυτικό μέλος του πιο διάσημου ουκρανικού συγκροτήματος «Okean Elzy», καθώς και ο συνθέτης της μουσικής και των στίχων των περισσότερων τραγουδιών του συγκροτήματος, ένας μουσικός του οποίου το έργο είναι η ενσάρκωση του πάθους.
Η μουσική του έχει μια μαγεία που αγγίζει τις πιο βαθιές χορδές της ψυχής. Ως βιρτουόζος μουσικός και κύριος ιδεολογικός εμπνευστής του συγκροτήματος «Okean Elzy», δημιουργεί αληθινούς ύμνους ελευθερίας και αυτοέκφρασης.
Οι συναυλίες του Sviatoslav Vakarchuk είναι μοναδικές λόγω του προγράμματός τους: στο πρώτο μέρος, ο μουσικός ερμηνεύει τα τραγούδια του με κιθάρα και στο δεύτερο μέρος , με τον ίδιο στο πιάνο, αναδημιουργεί την ατμόσφαιρα της σύνθεσης τραγουδιών.
Ο Sviatoslav δεν είναι μόνο ροκ σταρ, αλλά και φιλόσοφος, οι στίχοι του οποίου είναι διαποτισμένοι με βαθύ νόημα και οξεία αντίληψη του κόσμου γύρω του. Τα λόγια του είναι μια καταιγίδα συναισθημάτων που σε κάνουν να σκεφτείς και σε εμπνέουν να αλλάξεις.
Μη χάσετε αυτή τη συνάντηση στις 2 Δεκεμβρίου 2025 στο Θέατρο Παλλάς στην Αθήνα.
Διάρκεια: 2 ώρες χωρίς διάλειμμα

Εισιτηρια

ΜΑΝΟΣ ΒΟΥΛΑΡΙΝΟΣ - "Η ΜΕΓΑΛΗ ΑΡΠΑΧΤΗ"
2025-11-26 21:00 - 23:30
Αν είναι να κάνεις Αρπαχτή… γιατί να μην είναι μεγάλη;
Αυτό σκέφτηκε ο Μάνος Βουλαρίνος και, μετά τις sold out παραστάσεις του Μαΐου και του Ιουνίου, επιστρέφει με μια Μεγάλη Αρπαχτή!
Μόνος του (για να μη μοιραστεί τίποτα με κανέναν), θα ξανακοροϊδέψει όσα αξίζουν κοροϊδία και θα «αδικήσει» ξανά όσο πιο πολλούς μπορεί, σε μία μοναδική βραδιά στο Θέατρο Παλλάς, την Τετάρτη 26 Νοεμβρίου.
Γνωστός για το αιχμηρό χιούμορ και την καυστική του ματιά στην επικαιρότητα, ο Βουλαρίνος μεταφέρει για ακόμη μία φορά στη θεατρική σκηνή την προσωπική του «Αρπαχτή» – μια σατιρική παράσταση όπου ζωντανή αφήγηση και ηχητικά μοντάζ μπλέκονται σε μια εμπειρία που είναι ταυτόχρονα διασκεδαστική και στοχαστική.
Μετά από χρόνια επιτυχημένης παρουσίας στο ραδιόφωνο του ΣΚΑΪ 100,3 με την εκπομπή «Ό,τι να ’ναι» (πρώτη σε ακροαματικότητα στην ώρα της), εκατοντάδες άρθρα στην Athens Voice και στο Μανιφέστο, αλλά και δύο τηλεοπτικές εκπομπές («Συντέλεια» και «Ό,τι να ’ναι»), ο Βουλαρίνος ανεβαίνει και πάλι στη σκηνή για μια παράσταση που δεν υπόσχεται δικαιοσύνη, αντικειμενικότητα ή ίσες αποστάσεις υπόσχεται όμως άφθονο γέλιο. Τετάρτη 26 Νοεμβρίου στο θέατρο Παλλάς.

Εισιτηρια

Stanley Clarke
2025-11-19 21:00 - 23:30
Προνόμια Club Pallas

Μια εμβληματική προσωπικότητα της παγκόσμιας τζαζ, ο Stanley Clarke έρχεται στο Θέατρο Παλλάς – μόνο για μία βραδιά!
Τετάρτη 19 Νοεμβρίου 2025
Ο τέσσερις φορές βραβευμένος με Grammy και θρύλος της jazz, Stanley Clarke, ανεβαίνει για πρώτη φορά στη σκηνή του Θεάτρου Παλλάς, για μία και μόνο εμφάνιση, την Τετάρτη 19 Νοεμβρίου.
Πρωτοπόρος και ανανεωτής του ήχου της σύγχρονης τζαζ, ιδρυτικό μέλος των ιστορικών Return to Forever, ο Stanley Clarke υπήρξε ο πρώτος καλλιτέχνης που καθιέρωσε το μπάσο —τόσο ακουστικό όσο και ηλεκτρικό— ως σολιστικό όργανο με παγκόσμια απήχηση. Έχει συνεργαστεί με μερικά από τα μεγαλύτερα ονόματα της μουσικής ιστορίας, όπως οι Miles Davis, Herbie Hancock, Aretha Franklin, Stevie Wonder, Paul McCartney, Jeff Beck, The Police και δεκάδες ακόμη.
Το 2022, ο Clarke τιμήθηκε από το National Endowment for the Arts με τη Jazz Masters Fellowship, την υψηλότερη τιμητική διάκριση που απονέμουν οι ΗΠΑ σε καλλιτέχνες της τζαζ. Μαζί του τιμήθηκαν οι Donald Harrison Jr., Billy Hart και Cassandra Wilson, σε μια τελετή που επιβεβαίωσε την αξεπέραστη συνεισφορά του στην εξέλιξη του ήχου και της αισθητικής της σύγχρονης μουσικής.
Η εμφάνισή του στο Παλλάς υπόσχεται ένα καθηλωτικό ηχητικό ταξίδι!
Stanley Clarke: E bass / Upright bass
Cameron Graves: Piano / Keyboard
Jeremiah Collier: Drums

INFO
STANLEY CLARKE
Τετάρτη 19 Νοεμβρίου 2025
Έναρξη : 21:00
Θέατρο Παλλάς, Αθήνα

Εισιτηρια

Τι λέει ο τύπος

Η επιστροφή του θρυλικού βιρτουόζου τζαζ Stanley Clarke στο Θέατρο Παλλάς
Ο βιρτουόζος μπασίστας, βραβευμένος με 5 Grammy, Stanley Clarke, επιστρέφει με την μπάντα του στο πλαίσιο της σειράς συναυλιών Jazz Masters, για μία παράσταση στο Θέατρο Παλλάς την Τετάρτη 19 Νοεμβρίου.
Πηγή: Politic.gr

Stanley Clarke: Στο Παλλάς ο βραβευμένος με 5 Grammy μπασίστας και άλλες εκλεκτές τζαζ συναντήσεις
Ο βιρτουόζος μπασίστας – βραβευμένος με 5 Grammy, Stanley Clarke, επιστρέφει με την απαράμιλλη μπάντα του – στο πλαίσιο της σειράς συναυλιών Jazz Masters – για μία μοναδική παράσταση στο Θέατρο Παλλάς την Τετάρτη 19 Νοεμβρίου!
Πηγή: Iefimerida.gr

Γιώργος Νταλάρας - Στους δρόμους του Ρεμπέτικου
2025-10-18 21:00 - 2025-10-19 23:30
Προνόμια Club Pallas

ΓΙΩΡΓΟΣ ΝΤΑΛΑΡΑΣ
”Στους δρόμους του Ρεμπέτικου”
18 & 19 Οκτωβρίου στο Θέατρο Παλλάς

Αν έπρεπε να ξεχωρίσουμε ένα είδος από το ανεξάντλητο ρεπερτόριο του Γιώργου Νταλάρα, αυτό σίγουρα θα ήταν το ρεμπέτικο που αγάπησε από παιδί, ερμήνευσε σε όλη τη διάρκεια της μουσικής του διαδρομής και συνεχίζει μέχρι σήμερα να σκαλίζει, να ανακαλύπτει και να παρουσιάζει κρυμμένα τραγούδια, όχι μόνο ως ερμηνευτής αλλά και ως μουσικός. Για τον ίδιο, ‘’το ρεμπέτικο είναι το πιο επαναστατικό και ζωντανό είδος της μουσικής μας”.
Μετά την περιοδεία του με ρεμπέτικα τραγούδια σε κατάμεστες και σπουδαίες αίθουσες στην Ευρώπη και την τεράστια επιτυχία που γνώρισαν οι παραστάσεις του “Ρεμπέτικου” στο Μέγαρο Μουσικής τον περασμένο Μάϊο, κατόπιν απαίτησης του κοινού, ο Γιώργος Νταλάρας ετοιμάζει δύο μουσικές παραστάσεις στις 18 και 19 Οκτωβρίου στο Θέατρο Παλλάς αφιερωμένες στα εμβληματικά τραγούδια του ρεμπέτικου, όπου θα συμπεριλάβει και κάποια τραγούδια σύγχρονων Ελλήνων δημιουργών γραμμένα στους δρόμους του ρεμπέτικου, που άφησαν τη δική τους ανεξίτηλη σφραγίδα στην ιστορία της ελληνικής μουσικής.
Δύο μουσικές παραστάσεις για τη μουσική που εμβαθύνει στην ελληνική ψυχή κι έχει βοηθήσει καταλυτικά στην τοιχογραφία της συλλογικής κοινωνικής συνείδησης και του ήθους του αυθεντικού λαϊκού τραγουδιού.
Μαζί του τραγουδούν, η Ασπασία Στρατηγού και ο Βασίλης Κορακάκης.
Προσκεκλημένοι, η Χριστίνα Μαξούρη, η Μαριάνα Κατσιμίχα και οι Μιχάλης και Παντελής Καλογεράκης.
Συμμετέχει μία εξαιρετική, πολυμελής ορχήστρα αποτελούμενη από σολίστες μουσικούς.

Εισιτηρια

Τι λέει ο τύπος…

Ο Γιώργος Νταλάρας μας προσκαλεί στους δρόμους του ρεμπέτικου, στο Παλλάς
Δύο μουσικές παραστάσεις ετοιμάζει ο Γιώργος Νταλάρας, για τη μουσική που εμβαθύνει στην ελληνική ψυχή.
Πηγή: In.gr

Ο Γιώργος Νταλάρας βαδίζει “Στους δρόμους του Ρεμπέτικου”
Το Θέατρο Παλλάς υποδέχεται τον τραγουδιστή για δύο μουσικές παραστάσεις με εμβληματικά τραγούδια του “πιο επαναστατικού και ζωντανού είδους της μουσικής μας”, κατά τον ίδιο.
Πηγή: Athinorama.gr

Ο Γιώργος Νταλάρας παρουσιάζει τις μουσικές παραστάσεις «Στους δρόμους του Ρεμπέτικου» στο Θέατρο Παλλάς
Σε αυτές τις βραδιές θα συμπεριλάβει επίσης τραγούδια σύγχρονων Ελλήνων δημιουργών γραμμένα στους ίδιους μουσικούς δρόμους, που άφησαν τη δική τους ανεξίτηλη σφραγίδα στην ιστορία της ελληνικής μουσικής.
Πηγή: Politic.gr

Κοινή Πορεία στους Ουρανούς της Ερήμου - Τιμώντας την Ελληνική και Βρετανική Πολεμική Αεροπορία
2025-10-16 19:00 - 21:00
Εκδήλωση αφιερωμένη στη δράση των ελληνικών και βρετανικών Μοιρών στη Μέση Ανατολή κατά τον Β΄ Παγκόσμιο Πόλεμο, αναδεικνύοντας την κοινή ιστορική πορεία και συνεργασία των δύο Αεροποριών.
Τιμά τους Έλληνες αεροπόρους που, σε συνεργασία με τη Royal Air Force, πολέμησαν με θάρρος και αυταπάρνηση στους ουρανούς της ερήμου, της Μεσογείου και της Ιταλίας, υψώνοντας την ελληνική σημαία και σφυρηλατώντας δεσμούς φιλίας μέσα στις δοκιμασίες του πολέμου.
Η είσοδος πραγματοποιείται με επίδειξη πρόσκλησης.

DALIDA LA DIVA
2025-10-15 21:00 - 23:30
Προνόμια Club Pallas

Η DALIDA – LA DIVA της Όλγας Βενέτη επανέρχεται στο θέατρο Παλλάς για να ολοκληρώσει έναν ονειρεμένο κύκλο εμφανίσεων, την Τετάρτη 15 Οκτωβρίου 2025!
Έπειτα από τις προηγούμενες sold out παραστάσεις της και έχοντας στη φαρέτρα της τις υπέροχες κριτικές, τόσο από τον καλλιτεχνικό και δημοσιογραφικό χώρο, όσο και από το ευρύ κοινό, η Όλγα Βενέτη “συναντά” για ύστατη φορά επί σκηνής την τραγουδίστρια που υπήρξε έμπνευσή της και συνυπάρχει συμβολικά μαζί της σε μια εμπειρία που οδηγεί το κοινό στην απόλυτη μουσική μέθεξη…
Με άξονα τα γνωστά και αγαπημένα σε όλους μας τραγούδια της σπουδαίας καλλιτέχνιδας Δαλιδά, ο σκηνοθέτης των επιτυχιών Γιώργος Βάλαρης δημιουργεί και παρουσιάζει μια σύγχρονη «Δαλιδά», την αισθαντική ερμηνεύτρια Όλγα Βενέτη, σε μια πρωτότυπη μουσικοθεατρική σύνθεση, στο Θέατρο Παλλάς. Το «DALIDA – LA DIVA» είναι μια υπερπαραγωγή, ωδή στη γυναίκα – μύθο που σφράγισε την εποχή της με το πλούσιο και διαχρονικό της έργο και εξακολουθεί να σαγηνεύει το κοινό με την μυθιστορηματική ζωή της.
Η Όλγα Βενέτη μετράει ήδη μία δεκαετία παρουσίας στις μεγαλύτερες μουσικές σκηνές της χώρας (Εθνική Λυρική Σκηνή, Ηρώδειο, Μέγαρο Μουσικής Αθηνών κ.α.) σε συνεργασία με σημαίνοντα πρόσωπα της ελληνικής μουσικής. Έχοντας σπουδάσει Γαλλική Φιλολογία και ασχοληθεί επί δεκαετίες με το γαλλικό τραγούδι, πραγματοποιεί ένα όνειρο ζωής, και ενσαρκώνει στη σκηνή του Παλλάς, την μοναδική Δαλιδά, που εκτός από την παγκόσμια μουσική σκηνή, έχει σημαδέψει και την ίδια. Η αισθαντική φωνή της Όλγας Βενέτη διαθέτει έναν ιδιαίτερο τρόπο και μια αφοπλιστική ειλικρίνεια αποτυπώνοντας το συναίσθημα που μας μεταφέρει. Η μελωδική χροιά αλλά και ταυτόχρονα η βαθιά εκφραστικότητα της φωνής της, μας παρασύρει σε έναν κόσμο συναισθημάτων και μας καθιστά κοινωνούς των τραγουδιών της μεγάλης ερμηνεύτριας, Δαλιδά, που μας μαγνήτισε, μας ενέπνευσε και μας καθήλωσε, αφήνοντας ανεξίτηλο στίγμα στις ψυχές μας.
Το νήμα της ζωής και της πορείας της μεγάλης Δαλιδά ξετυλίγεται μέσα από τα πασίγνωστα και κλασικά πλέον τραγούδια (Paroles Paroles, Malade, Gigi In Paradisco κ.α.) και τα κείμενα που υπογράφει ο Γιώργος Βάλαρης -βασισμένα στη ζωή της- τα οποία πραγματεύονται κυρίαρχα θέματα της ανθρώπινης ύπαρξης, της αγάπης, του έρωτα, της απελπισίας και του θανάτου. Ένα μοντέρνο εικαστικό-οπτικοακουστικό θέαμα, με σπουδαίους συντελεστές και ένα θίασο από ηθοποιούς και χορευτές που πλαισιώνουν την ερμηνεύτρια Όλγα Βενέτη, στην εντυπωσιακή σκηνή του Θεάτρου Παλλάς.
Η Δαλιδά υπήρξε μία από τις πιο αγαπημένες και επιτυχημένες τραγουδίστριες του 20ού αιώνα, ως μια από τις σπουδαιότερες εκπροσώπους της γαλλοφωνίας. Με την ιδιαίτερη φωνή της και την εκρηκτική παρουσία της στη σκηνή, κατάφερε να κατακτήσει τις καρδιές του κοινού σε όλο τον κόσμο. Ηχογράφησε πολλά τραγούδια σε πολλές γλώσσες, συμπεριλαμβανομένων των γαλλικών, ιταλικών, ελληνικών, ισπανικών και αγγλικών.

Εισιτηρια

ΣΟΦΙΑ ΒΕΜΠΟ - Η ΦΩΝΗ ΠΟΥ ΝΙΚΗΣΕ ΤΟΝ ΦΑΣΙΣΜΟ
2025-10-14 20:00 - 23:30
ΣΟΦΙΑ ΒΕΜΠΟ – Η ΦΩΝΗ ΠΟΥ ΝΙΚΗΣΕ ΤΟΝ ΦΑΣΙΣΜΟ
Μία παραγωγή του Ινστιτούτου «Άγιος Μάξιμος ο Γραικός»
Ερμηνεύει η Σοφία Μάνου
Αφήγηση: Ναταλία Δραγούμη – Βασίλης Τραϊφόρος
Η Σοφία Βέμπο, η «φωνή της νίκης», επιστρέφει μέσα από τη μνήμη, τη μουσική και τον λόγο σε μια βραδιά αφιερωμένη στην αλήθεια και την ψυχή της Ελλάδας.
Η παράσταση «Σοφία Βέμπο – Η φωνή που νίκησε τον φασισμό», με αφορμή τον ομώνυμο δίσκο που κυκλοφόρησε το 2020 με τη Σοφία Μάνου, από το Ινστιτούτο Άγιος Μάξιμος ο Γραικός, θα παρουσιαστεί την Τρίτη 14 Οκτωβρίου, στις 20:00, στο θέατρο Παλλάς, ξυπνώντας μνήμες από το έπος του ’40 και φέρνοντας στο φως την αιώνια δύναμη της τέχνης απέναντι στο σκοτάδι.
Τα τραγούδια ερμηνεύει με μοναδικό τρόπο η Σοφία Μάνου, που με τη βαθιά ευαισθησία και την ξεχωριστή φωνή της, φέρνει στο σήμερα τις αγωνίες, τις ελπίδες και την υπερηφάνεια μιας γενιάς που έγραψε ιστορία με το θάρρος της.
Συνοδοιπόρος της η Ορχήστρα «ΚΑΝΩΝ» υπό τη διεύθυνση του σπουδαίου συνθέτη και κιθαριστή Μανόλη Ανδρουλιδάκη και την καλλιτεχνική διεύθυνση του Γεώργιου Δεμελή.
Μέσα από την αφήγηση της Ναταλίας Δραγούμη και του Βασίλη Τραϊφόρου, ανιψιού της Σοφίας Βέμπο, ο θεατής ζει με γλαφυρότητα άγνωστες πτυχές της ζωής της σπουδαίας ερμηνεύτριας.
Συμμετέχουν, η Μικτή Νεανική Χορωδία της Ιεράς Αρχιεπισκοπής Αθηνών υπό τη διεύθυνση του Παύλου Κόρδη και η Χορωδία “Choeur du Cœur της Ελληνογαλλικής Σχολής Saint Joseph”, υπό τη διεύθυνση της Ιφιγένειας Κουρούση και του Αναστάσιου Σιδηρόπουλου, όπου με τις φωνές τους υφαίνουν ένα συγκινητικό χαλί μνήμης και ελπίδας.
Τα έσοδα θα διατεθούν στην Μονάδα Ανακουφιστικής Φροντίδας «Γαλιλαία».
Παραγωγή: Ινστιτούτο Άγιος Μάξιμος ο Γραικός

Εισιτηρια

Τι λέει ο τύπος…

Συγκίνηση στο “Παλλάς”: Η Σοφία Μάνου ανέστησε τη Σοφία Βέμπο – Ο Γέροντας Εφραίμ μίλησε για την ψυχή του Ελληνισμού και της Ορθοδοξίας
Με μια παράσταση που ένωσε την ιστορική μνήμη με τη συγκίνηση, η Σοφία Μάνου ερμήνευσε τη Σοφία Βέμπο και μας ταξίδεψε στις πιο φωτεινές στιγμές του ελληνισμού.
Πηγή: Vimaorthodoxias.gr

GALTUK - Η Χώρα Των Ονείρων
2025-10-11 21:00 - 2025-10-12 23:30
Προνόμια Club Pallas

«GALTUK» με τους Fiesta Escenica
Η ΧΩΡΑ ΤΩΝ ΟΝΕΙΡΩΝ
Ένα ταξίδι στην Χώρα Των Ονείρων όπου όλα μπορούν να συμβούν…
Ενα υπερθέαμα για όλη την οικογένεια!
Το Galtük: Ένα ταξίδι στη Χώρα των Ονείρων είναι μια φαντασμαγορική παράσταση που προσκαλεί το κοινό σε έναν κόσμο όπου η μαγεία του τσίρκου συναντά τον χορό και το θέατρο. Πρόκειται για μια μοναδική παραγωγή για ολη την οικογένεια, εφάμιλλη με αυτές της Walt Disney και του Cirque du Soleil.

Το Galtük (Γκαλτούκ) είναι μια μαγευτική θεατρική εμπειρία που μεταφέρει το κοινό σε έναν ονειρικό κόσμο, όπου η φαντασία δεν έχει όρια. Η σκηνή μεταμορφώνεται σε ένα παραμυθένιο υπνοδωμάτιο — την πύλη προς έναν φανταστικό κόσμο ονείρων, όπου ένα γενναίο κορίτσι ξεκινά ένα μαγικό ταξίδι, καθοδηγούμενη από μυθικά πλάσματα και υπέροχα ζώα.
Σε αυτόν τον κόσμο, το συνηθισμένο γίνεται απίθανο: ακροβατικοί ιπποπόταμοι, φλαμίνγκο που χοροπηδούν, παιχνιδιάρικες ζέβρες, περίεργες χελώνες, ποντικάκια και ψάρια γεμάτα ενέργεια δίνουν ζωή και χρώμα στη σκηνή. Oι καλλιτέχνες —ακροβάτες και χορευτές — ζωντανεύουν αυτή την ιστορία μέσα από την κίνηση, τη μουσική και τις εικόνες.
Ένα καρουζέλ χρωμάτων και συναισθημάτων. Ένας κόσμος χωρίς δαμαστές, χωρίς λόγια, χωρίς σύνορα. Μόνο θαύματα.

Ο ισπανικός θίασος La Fiesta Escénica, που ιδρύθηκε το 1995 από τον Αργεντινό Abel Martín, έχει δημιουργήσει μια παράσταση με ειδικά εφέ, πλούσια κοστούμια και μια μαγευτική σκηνογραφία
Αυτό που κάνει το σόου να ξεχωρίζει είναι η χρήση σκηνικών χαρακτήρων σε μορφή “animatronic”. Ο θίασος είναι ο μοναδικός στον κόσμο που εφαρμόζει αυτήν την πρωτότυπη μέθοδο, κάνοντας τις τεράστιες φιγούρες των ζώων να φαίνονται ρεαλιστικές και να συμπεριφέρονται σαν αληθινά. Για αυτήν την καινοτομία, η οποία έφερε μεγάλη διεθνή αναγνώριση, ο θίασος τιμήθηκε με το Βραβείο Roncalli το 2011
Με τη μοναδική σκηνική παρουσία, την πανδαισία χρωμάτων και τους ατμοσφαιρικούς φωτισμούς, το Galtük προσφέρει ένα διαχρονικό θέαμα. Οι διεθνούς φήμης συντελεστές από διάφορες χώρες ερμηνεύουν με τρόπο που κατατάσσει το La Fiesta Escénica στις καλύτερες ομάδες σύγχρονου τσίρκου (Cirque Nouveau) παγκοσμίως.
Από την ίδρυσή του, ο θίασος έχει περιοδεύσει σε Αμερική, Ασία και πολλές χώρες της Ευρώπης, παρουσιάζοντας τις παραστάσεις του σε περισσότερους από ενάμισι εκατομμύριο θεατές με μεγάλη επιτυχία.

Η ΙΣΤΟΡΙΑ
Κάθε νύχτα, ένα κορίτσι με πάθος για το τσίρκο και τις ιστορίες του χάνεται στον κόσμο της φαντασίας — εκεί όπου τα όρια του πραγματικού διαλύονται. Ο ύπνος, για εκείνη, δεν είναι ανάπαυση· είναι αντίσταση. Η μητέρα της, με τη γνώριμη επιμονή, τη σπρώχνει κάθε βράδυ προς το κρεβάτι — δίχως να γνωρίζει πως εκεί ξεκινά το αληθινό ταξίδι.
Στον κόσμο του ονείρου, οι ρόλοι αντιστρέφονται: η μητέρα εμφανίζεται ως διευθύντρια ενός θεαματικού, αλλόκοτου τσίρκου. Μια φιγούρα κυριαρχική, που κυνηγά το εντυπωσιακό, το καινούργιο, το ακατανίκητο. Στην αγωνία της να προσφέρει κάτι μοναδικό στο κοινό της, αποφασίζει να πάρει — ή μάλλον να κλέψει — το πιο πολύτιμο αντικείμενο του κοριτσιού: μια τεράστια, αγαπημένη ζέβρα-παιχνίδι.
Η απώλεια πυροδοτεί την αρχή μιας εσωτερικής και εξωτερικής αναζήτησης. Μαζί με μια γιγαντιαία Μαριονέτα, το κορίτσι ξεκινά ένα ονειρικό οδοιπορικό γεμάτο συμβολισμούς, φανταστικά πλάσματα και ανατροπές. Ένα ταξίδι πίσω όχι μόνο στη ζέβρα, αλλά και στην ίδια την ουσία της σχέσης με τη μητέρα της, τον εαυτό της και το φανταστικό.
Κι έτσι αρχίζει η περιπέτεια — όχι σαν παιδικό παραμύθι, αλλά σαν τελετουργία μετάβασης από το όνειρο στην επίγνωση.

Εισιτηρια

Svetlana LOBODA
2025-10-10 21:00 - 23:30
Στις 10 Οκτωβρίου 2025, η Svetlana Loboda θα ανέβει στη σκηνή του Θεάτρου Παλλάς. Η δημοφιλής Ουκρανή τραγουδίστρια παρουσιάζει ένα μοναδικό show, μια παράσταση που συμπυκνώνει όλη τη δημιουργική της πορεία — από τα πρώτα της τραγούδια έως τις διεθνείς επιτυχίες που, σε διαφορετικές περιόδους, έγιναν το soundtrack στη ζωή εκατομμυρίων ανθρώπων.

Οι θαυμαστές της θα έχουν την ευκαιρία να απολαύσουν τα σημαντικότερα τραγούδια της καριέρας της, σε νέες, απρόσμενες συνθέσεις. Η καλλιτέχνιδα και η ομάδα της κατάφεραν να ενώσουν διαφορετικές καλλιτεχνικές περιόδους σε ένα φαντασμαγορικό show! Τη σκηνοθεσία υπογράφει ο Ολέγκ Μποντάρτσουκ, με τον οποίο η τραγουδίστρια δημιούργησε το cult show SUPER STAR.

Ιδιαίτερη έμφαση έχει δοθεί και στις τεχνικά απαιτητικές σκηνικές εμφανίσεις για τις οποίες δούλεψαν εντατικά τόσο η Svitlana Loboda όσο και η ομάδα της για περισσότερους από έξι μήνες. Μαζί της στη σκηνή θα βρίσκονται, μια ομάδα χορευτών από την Ουκρανία και μουσικοί από τη Λετονία.

Η Svetlana Loboda έχει αναγνωριστεί όχι μόνο αποσπώντας διεθνή βραβεία, αλλά και από εκατομμύρια fans, ως η απόλυτη δημιουργός μεγάλων επιτυχιών.

Εισιτηρια

Γιώργος Περρής | Μαζί ή κανείς
2025-10-08 08:00 - 17:00
ΓΙΩΡΓΟΣ ΠΕΡΡΗΣ
«Μαζί ή κανείς»
Θέατρο Παλλάς
Τετάρτη 8 Οκτωβρίου 2025
Special guests:
Μαρίζα Ρίζου
Παυλίνα Βουλγαράκη
Ο Γιώργος Περρής ανεβαίνει ξανά στη σκηνή του Παλλάς για μία μοναδική βραδιά γιορτής, συγκίνησης και επανένωσης με το κοινό του. Θα παρουσιάσει για πρώτη φορά ζωντανά τα νέα του τραγούδια από το τελευταίο του άλμπουμ «Μαζί ή κανείς», αλλά και παλαιότερα αγαπημένα που είναι αναπόσπαστο μέρος της πορείας του. Τραγούδια ελληνικά και ξένα, απρόβλεπτα αλλά και διαχρονικά, όλα ανανεωμένα και φορτισμένα με το συναίσθημα και την αλήθεια που μόνο εκείνος ξέρει να μεταδίδει.
Πολύγλωσσος και ακούραστος, μόνο μέσα στην τελευταία χρονιά ο καταξιωμένος καλλιτέχνης ένωσε διαφορετικούς κόσμους της μουσικής με τη μοναδική του φωνή και συνάντησε μύθους της παγκόσμιας μουσικής, από τη συνεργασία του με τον Plácido Domingo, ως τη συμμετοχή του στο Φεστιβάλ των Καννών με την biopic ταινία για την ζωή του Michel Legrand. Ανάμεσα στις ηχογραφήσεις για τον τελευταίο του δίσκο, ο Γιώργος Περρής μας ταξίδεψε γλυκά πέρσι στον κατάμεστο Κήπο του Μεγάρου, ενώ με τις sold-out εμφανίσεις του στο Παλλάς έκανε τα Χριστούγεννα μας πιο λαμπερά αλλά και τρυφερά, προτού μας καλέσει στον πλανήτη των νέων του τραγουδιών.
Στη συναυλία του με τίτλο «Μαζί ή κανείς», εμπνευσμένη από τον τίτλο του τελευταίου του άλμπουμ, εκλεκτές καλεσμένες του είναι δύο ξεχωριστές ερμηνεύτριες και δημιουργοί που υπογράφουν κάποια από τα καινούργια του τραγούδια και με τις οποίες τον συνδέει μία αληθινή φιλία: η Μαρίζα Ρίζου, πολυτάλαντη και ξεσηκωτική και η Παυλίνα Βουλγαράκη, αιθέρια και εσωτερική.
Την Τετάρτη 8 Οκτωβρίου, ο Γιώργος Περρής και οι εκλεκτοί του συνεργάτες ανάβουν τα φώτα του Παλλάς για μία εμπειρία γεμάτη ενέργεια, όνειρα και μοίρασμα. Ένα live με παλμό γεμάτο μουσική που θα μας χαρίσει απλόχερα ο πραγματικά μοναδικός Γιώργος Περρής.
Συμμετέχουν οι Μουσικοί:
Στάθης Σούλης – Διεύθυνση Ορχήστρας, Πιάνο
Δημήτρης Στασινός – Κιθάρα
Σπύρος Νίκας – Πνευστά
Γιώργος Μπουλντής – Μπάσο
Δημήτρης Ανδρεάδης – Πλήκτρα
Παναγιώτης Κωστόπουλος – Τύμπανα

Εισιτηρια

Τι λέει ο τύπος…

Tο Eirinika στη συναρπαστική συναυλία του Γιώργου Περρή – Κυριάρχησε το συναίσθημα – Έλαμψαν δίπλα του Παυλίνα Βουλγαράκη και η Μαρίζα Ρίζου
Την Τετάρτη 8 Οκτωβρίου ο ξεχωριστός ερμηνευτής Γιώργος Περρής ανέβηκε στην σκηνή του Θεάτρου Παλλάς και χάρισε στο κοινό μια βραδιά γεμάτη από “μαζί” και καθόλου από “κανείς”
Πηγή: Eirinika.gr

Γιώργος Περρής: Μια βραδιά γεμάτη σπουδαίες ερμηνείες στο κατάμεστο Παλλάς
Μια βραδιά από την οποία ο κόσμος έφυγε γεμάτος: γεμάτος από ωραία συναισθήματα και συγκίνηση, γεμάτος ενέργεια και τελικά μαγεμένος από τον κόσμο του Γιώργου Περρή.
Πηγή: Naftemporiki.gr

Οι μουσικοί του δρόμου ανεβαίνουν στη σκηνή του Παλλάς
2025-09-29 21:00 - 23:30
Προνόμια Club Pallas

Δευτέρα 29 Σεπτεμβρίου 2025, έναρξη 21.00
Εισιτήρια από 12€ έως 18€
Από τις ωραιότερες εικόνες του αστικού τοπίου, τα σημεία εκείνα στα οποία, κάποιοι καλλιτέχνες μοιράζονται με τη μουσική τους, συναισθήματα με τους διερχόμενους. Τα μουσικά στολίδια της πόλης, «οι μουσικοί στο δρόμο» ή «οι αρτίστες του δρόμου», λειτουργούν σε μία απόλυτα ελεύθερη σκηνή, γλυκαίνοντας τις καρδιές και ομορφαίνοντας το τοπίο.
Τη Δευτέρα 29 Σεπτεμβρίου 2025, το Θέατρο Παλλάς μετατρέπεται σε παλιά αθηναϊκή μπουάτ και φιλοξενεί στη σκηνή του τους «μουσικούς του δρόμου», σ’ ένα ταξίδι πίσω στο χρόνο, τότε που όλα ήταν πιο αγνά και ο ρομαντισμός είχε έναν μοναδικό τρόπο να εκφράζεται.
Δεν είναι λίγοι οι σπουδαίοι καλλιτέχνες, οι οποίοι ξεκίνησαν την καριέρα τους, κυριολεκτικά παίζοντας στο δρόμο, καλλιτέχνες όπως, ο B.B. King και η Tracy Chapman, η Janis Joplin και ο Rod Stewart, ο Manu Chao, οι Maneskin και τόσοι άλλοι…
Η ομάδα του Παλλάς τιμά τους καλλιτέχνες που δίνουν ζωή στις γωνιές της πόλης και γεμίζουν τους δρόμους με μελωδίες, ρυθμούς και συναίσθημα. Τους αληθινούς ρομαντικούς της εποχής μας, εκείνους που μπορούν μοναδικά να αποτυπώσουν τους ήχους και τους στίχους του έρωτα, του χωρισμού, της ευτυχίας και της αθωότητας κάποιων άλλων καιρών, δημιουργώντας μια απίθανη σύνδεση μεταξύ των ανθρώπων.
Οι μποέμ αυτοί καλλιτέχνες, η Έλενα Νάσιου, η Άρτεμις Κυριακοπούλου με την Εύη Λιπιάτου, η Sidοrela Sindy, ο Άγγελος Αρχανιωτάκης και ο Σωκράτης Χάρης, ανεβαίνουν στη σκηνή για να μοιραστούν την αυθεντικότητα, την ενέργεια και την ιστορία τους σ ’ένα ταξίδι από το Γούναρη και τον Αττίκ, μέχρι το Μίκη Θεοδωράκη και το Μίμη Πλέσσα.
Τον καλλιτεχνικό συντονισμό και τη μουσική διεύθυνση αναλαμβάνει ο ταλαντούχος συνθέτης και μουσικός Βάιος Πράπας.
Το φθινόπωρο, στο θέατρο Παλλάς, έρχεται η γιορτή για τη δύναμη της τέχνης στην καθημερινότητα και είναι σίγουρο ότι η «καρδιά του δρόμου» θα χτυπήσει δυνατά με τους πιο αληθινούς ήχους της πόλης.
Ο Μ. Χατζιδάκις έλεγε συχνά:

«Δεν είμαι βέβαιος, εάν οι κυρίες που πάνε στη Φιλαρμονική και την Όπερα είναι καλύτερες από αυτές που δεν έχουν πάει ποτέ!»

Εισιτηρια

Τι λέει ο τύπος…

To Θέατρο Παλλάς άνοιξε τις πόρτες του στους μουσικούς του Δρόμου και η σκηνή γέμισε αστέρια
Μια ξεχωριστή βραδιά, με άρωμα Αθήνας μιας άλλης εποχής, είχαν την ευκαιρία να ζήσουν χθες βράδυ οι θεατές του Θεάτρου Παλλάς, όπου για πρώτη φορά οι μουσικοί του δρόμου είχαν την τιμητική τους.
Πηγή: Mad.gr

To Θέατρο Παλλάς άνοιξε τις πόρτες του στους μουσικούς του Δρόμου
Η πρωτοβουλία ανήκει στο Παλλάς, που θέλησε να ανοίξει τις πόρτες του σε νέες φωνές και να δώσει βήμα σε νέους καλλιτέχνες χαρίζοντάς τους το φως μιας μεγάλης σκηνής.
Πηγή: Lifo.gr

To Θέατρο Παλλάς άνοιξε τις πόρτες του στους μουσικούς του Δρόμου και η σκηνή γέμισε αστέρια
Μια ξεχωριστή βραδιά, με άρωμα Αθήνας μιας άλλης εποχής, είχαν την ευκαιρία να ζήσουν χθες βράδυ οι θεατές του Θεάτρου Παλλάς, όπου για πρώτη φορά οι μουσικοί του δρόμου είχαν την τιμητική τους.
Πηγή: Protothema.gr

To Θέατρο Παλλάς άνοιξε τις πόρτες του στους μουσικούς του Δρόμου και η σκηνή γέμισε αστέρια.
Έξι νέοι καλλιτέχνες, που μέχρι χθες τραγουδούσαν στις γειτονιές της Αθήνας, ανέβηκαν στη σκηνή ενός ιστορικού θεάτρου και μάγεψαν το κοινό με τις φωνές και τις ερμηνείες τους.
Πηγή: Athinorama.gr

Από τον δρόμο στο Παλλάς: Οι μουσικοί της πόλης βρίσκουν τη σκηνή που τους αξίζει
Αυτούς τους καλλιτέχνες τιμά το Θέατρο Παλλάς τη Δευτέρα 29 Σεπτεμβρίου, σε μια βραδιά γεμάτη φως και ιστορίες. Για μία νύχτα, οι μουσικοί του δρόμου — εκείνοι που παίζουν δίχως σκηνή, δίχως μικρόφωνα, με μόνο τους όπλο την αυθεντικότητα — ανεβαίνουν στη σκηνή ενός από τους πιο εμβληματικούς πολιτιστικούς χώρους της Αθήνας.
Πηγή: Athinorama.gr

U-THEATER – Sword of Wisdom
2025-09-28 21:00 - 23:30
Μια μαγευτική πνευματική εμπειρία για πρώτη φορά στην Αθήνα!
Θέατρο Παλλάς | Κυριακή 28 Σεπτεμβρίου 2025 | Ώρα έναρξης 21:00
Το U-Theatre της Ταϊβάν, ένα από τα πλέον αναγνωρισμένα καλλιτεχνικά σχήματα της Ασίας, έρχεται για πρώτη φορά στην Ελλάδα για μία και μοναδική παράσταση: το πολυσυζητημένο έργο “Sword of Wisdom”. Μία συγκλονιστική σύνθεση μουσικής, κίνησης, πνευματικότητας και θεάτρου, που έχει ταξιδέψει σε δεκάδες σκηνές σε όλο τον κόσμο, από τη Νέα Υόρκη και το Λονδίνο έως τη Μόσχα και την Οσάκα.
Ένα τελετουργικό σε ρυθμό – Η τέχνη της εσωτερικής αφύπνισης
Το “Sword of Wisdom” (Το Σπαθί της Σοφίας) είναι κάτι περισσότερο από παράσταση. Είναι ένα θέαμα-τελετουργία, όπου το σώμα και ο ήχος γίνονται εργαλεία εσωτερικής αναζήτησης. Εμπνευσμένο από τέσσερις βουδιστικούς στίχους, το έργο αφηγείται την ιστορία του «Γενναίου» – ενός πολεμιστή που, αντιμετωπίζοντας τον φόβο και την άγνοια, φτάνει σταδιακά στην πνευματική διαύγεια και τη βαθιά κατανόηση του εαυτού του.
Με μία αρμονική σύνθεση παραδοσιακών κρουστών, πολεμικών τεχνών, χορού, Tai Chi, ακρίβειας και σιωπής, το έργο μεταφέρει τον θεατή σε έναν «μαγνητικό χώρο», όπου κίνηση και ακινησία, δύναμη και τρυφερότητα συνυπάρχουν. Ένα ταξίδι από το εξωτερικό στο εσωτερικό τοπίο του ανθρώπου.
U-Theatre – Η αρμονία της πειθαρχίας και της ελευθερίας
Το U-Theatre ιδρύθηκε το 1988 από την Liu Ruo-Yu, εμπνευσμένη από τη θεατρική φιλοσοφία του Jerzy Grotowski. Το 1993, η συνεργασία με τον κρουστό Huang Chih-Chun άλλαξε ριζικά τον χαρακτήρα της ομάδας, εισάγοντας τον διαλογισμό ως βασικό συστατικό της εκπαίδευσης και της σκηνικής παρουσίας. Έκτοτε, το U-Theatre ανέπτυξε ένα μοναδικό στυλ – γνωστό ως “U-Theatre Aesthetics” – το οποίο συνδυάζει Ανατολική φιλοσοφία, Δυτική θεατρικότητα και μια βαθιά σύνδεση με τη φύση και τη σωματική συνειδητότητα.
Κάθε τους παράσταση, αποτελεί μία άσκηση τέχνης και ζωής. Ένα ταξίδι σιωπής και ήχου, εσωτερικής αφύπνισης και αισθητικής τελειότητας.
Όπως λέει και ο καλλιτεχνικός διευθυντής Huang Chih-Chun:
“Η παράσταση δεν αφορά την προβολή εξωτερικής δύναμης, αλλά την εξερεύνηση του εσωτερικού κόσμου.”
Ένα παγκόσμιο φαινόμενο επί σκηνής
Το έργο έχει παρουσιαστεί σε κορυφαίους χώρους όπως το Lincoln Center της Νέας Υόρκης, το Royal Opera House Muscat, το Beijing NCPA, το BAM Next Wave Festival και δεκάδες ακόμη φεστιβάλ και πολιτιστικά κέντρα παγκοσμίως.
“Απόλυτη αρμονία σώματος και πνεύματος” – The Times, Λονδίνο
“Ένα διαλογιστικό σοκ αισθήσεων” – Global Media Post
“Μία από τις πιο πνευματικές και καθηλωτικές παραστάσεις της εποχής μας” – Financial Times
Μην χάσετε την ευκαιρία να ζήσετε ένα σπάνιο καλλιτεχνικό γεγονός, που αγγίζει σώμα, νου και ψυχή!

Εισιτηρια

Ο ΕΛΕΦΑΝΤΑΣ ΣΤΟ ΔΩΜΑΤΙΟ - ΓΙΩΡΓΟΣ ΧΑΤΖΗΠΑΥΛΟΥ
2025-09-26 21:00 - 2025-10-05 23:30
Προνόμια Club Pallas

ΓΙΩΡΓΟΣ ΧΑΤΖΗΠΑΥΛΟΥ
“Ο ελέφαντας στο δωμάτιο“
Για τελευταία φορά στην Αθήνα
Μια παράσταση stand-up comedy:
Για τα μοναδικά 15 λεπτά που ένας άντρας μπορεί να σκεφτεί καθαρά.
Για το καλύτερο χρονικό σημείο κάθε σχέσης.
Τη μονόπολη, τα παζλ και τους παραδοσιακούς χορούς.
Όσα γράφονται μόνο σε ποστ γιατί αν τα πεις προφορικά θα γεράσεις μόνος.
Το σύμπαν που σε βοηθά να βρεις το άλλο σου μισό 500 μέτρα μακριά από το σπίτι σου.
Για αυτά που μαθαίνεις στην παιδική χαρά για τους μπαμπάδες.
Τους life coaches και όσους γράφουν στο προφίλ τους «εραστής του φωτός».
Για τον τρόπο να ανακαλύψεις ποιος πραγματικά είσαι και τι κάνεις αν βρεις ότι είσαι αντιπαθητικός.
Τον σωστό και τον λάθος τρόπο να μεγαλώνεις και όλα όσα θα έλεγες στον έφηβο εαυτό σου.
Για όσους σου λένε αριθμούς και ονόματα μετά το φτέρνισμα θες δεν θες.
Τη σχέση ανάμεσα σε ένα ντικ πικ και την ελεύθερη οικονομία.
Αλλά και όλα εκείνα, μικρά ή μεγάλα, για τα οποία αποφεύγουμε να μιλήσουμε παρότι είναι μπροστά μας, σαν ελέφαντας στο δωμάτιο.
*Κατάλληλο άνω των 15 ετών

Εισιτηρια

Τα πήρες όλα κι έφυγες - στη Θεσσαλονίκη
2025-09-18 21:00 - 2025-10-12 23:30
«Τα πήρες όλα κι έφυγες – Η ζωή του Στράτου Διονυσίου»
Ο Στράτος επιστρέφει στον τόπο του!
Η ΕΠΙΤΥΧΙΑ ΤΗΣ ΧΡΟΝΙΑΣ ΕΡΧΕΤΑΙ ΤΟ ΣΕΠΤΕΜΒΡΙΟ ΣΤΗ ΘΕΣΣΑΛΟΝΙΚΗ ΣΤΟ ΘΕΑΤΡΟ ΡΑΔΙΟ ΣΙΤΥ
Εισιτήρια: more.com, στα καταστήματα public και στο ταμείο του RadioCity.

Early bird offer 20%
(σε επιλεγμένες ζώνες και ημερομηνίες)

Ωράριο λειτουργίας του ταμείου RadioCity Theatre
Από Τρίτη έως και Κυριακή:
10:30-13:30 & 17:30 -21:00

Μετά την τεράστια ανταπόκριση του κοινού στο Θέατρο Παλλάς στην Αθήνα, η παράσταση «Τα πήρες όλα κι έφυγες – Η ζωή του Στράτου Διονυσίου» θα ταξιδέψει τον ερχόμενο Σεπτέμβριο στη Θεσσαλονίκη στο θέατρο Ράδιο Σίτυ, για περιορισμένες παραστάσεις.
————————————————————————————-
Για πρώτη φορά η μυθιστορηματική ζωή του Στράτου Διονυσίου ζωντανεύει επί σκηνής για λίγες παραστάσεις! Μια μοναδική μουσικοθεατρική παράσταση – αφιέρωμα σε έναν από τους πιο εμβληματικούς τραγουδιστές της Ελλάδας. Ο Γιάννης Τσορτέκης στον πρωταγωνιστικό ρόλο ενσαρκώνει με σεβασμό και αυθεντικότητα τον αείμνηστο τραγουδιστή ενώ οι σημαντικότερες στιγμές της ζωής του, παρουσιάζονται στη σκηνή με τη σκηνοθετική ματιά του πολυτάλαντου Βασίλη Μαυρογεωργίου, σε κείμενο του Κωνσταντίνου Σαμαρά. Μαζί τους, τα παιδιά του Στράτου Διονυσίου, ο Στέλιος, ο Άγγελος και ο Διαμαντής που αποτελούν μέρος της ιστορίας ενώ τραγουδούν με ζωντανή ορχήστρα τις μεγάλες επιτυχίες σταθμούς της καριέρας του και μια ομάδα σημαντικών ηθοποιών και συντελεστών, που δίνουν ξανά πνοή στους ήρωες της ζωής του.
Κοντά του – ήρωες της ζωής του Στράτου, η Μαρία Κεχαγιόγλου, ο Γιάννης Νταλιάνης, η Μπέσυ Μάλφα, o Μιχάλης Αλικάκος, η Χρύσα Κλούβα και ο Δημήτρης Μαχαίρας.
«Αποκοιμήθηκα», «Πήγαινέ με όπου θέλεις ταξιτζή», «Τα πήρες όλα και έφυγες», «Πάρε ό,τι θέλεις παλιατζή», «Ο Σαλονικιός», «Ποιος σου είπε για τους μάγκες», «Βρέχει φωτιά στη στράτα μου», «Άκου βρε φίλε» είναι κάποια από τα μεγάλα λαϊκά τραγούδια, που έβαζαν φωτιά στην Αθηναϊκή νύχτα και θα απολαύσουμε ζωντανά επί σκηνής σε μία παράσταση – αφιερωμένη στις σημαντικότερες στιγμές του.

Ο «Σαλονικιός» επιστρέφει στον τόπο του, εκεί από όπου, όλα ξεκίνησαν…

Ταυτότητα Παράστασης:
Τα πήρες όλα και έφυγες – Η ζωή του Στράτου Διονυσίου στη Θεσσαλονίκη
Κείμενο: Κωνσταντίνος Σαμαράς
Σκηνοθεσία: Βασίλης Μαυρογεωργίου
Μουσική διεύθυνση: Νίκος Στρατηγός
Σκηνικό: Γιώργος Γαβαλάς, Μιχαήλ Σαπλαούρας
Ενδυματολόγος: Αλεξία Θεοδωράκη
Σχεδιασμός φωτισμών: Στέλλα Κάλτσου
Χορογραφία/ Κίνηση: Πάρης Μαντόπουλος
Βοηθός Σκηνοθέτη: Στάθης Γεωργαντζής
Δραματουργική επεξεργασία: Τζούλια Διαμαντοπούλου
Φωτογραφίες – Video: Πάτροκλος Σκαφίδας
Artwork: Κωνσταντίνος Γεωργαντάς
Διεύθυνση παραγωγής: Δημήτρης Σκανδάμης
Βασισμένο σε μια ιδέα του Γιάννη Κεντ.
Πρωταγωνιστούν:
Γιάννης Τσορτέκης
Μαρία Κεχαγιόγλου, Γιάννης Νταλιάνης, Μπέσσυ Μάλφα, Μιχάλης Αλικάκoς, Θανάσης Βλαβιανός, Χρύσα Κλούβα, Δημήτρης Μαχαίρας
Μαρίνος Ταρνανάς, Δήμητρα Σταύρου, Δημήτρης Γαλανάκης, Ευγενία Κάρνου, Ρωξάνη Καρφή, Λεωνίδας Μπακάλης,
Γιώργος Δημόπουλος, Στάθης Γεωργαντζής
Οι παιδικές φωνές του Στράτου και της Γεωργίας είναι οι Γιώργος Καρυστινός και Άλκηστη Καρυστινού.
Τραγουδούν εναλλάξ ανά δύο στη σκηνή τα παιδιά του Στράτου Διονυσίου, ο Άγγελος, ο Στέλιος και ο Διαμαντής.
Συμμετοχή ο κορυφαίος μουσικοσυνθέτης Θανάσης Πολυκανδριώτης.
Ζωντανή ορχήστρα στη σκηνή με μαέστρο, το Νίκο Στρατηγό.
Παραστάσεις από Πέμπτη 18 Σεπτεμβρίου

Πρόγραμμα παραστάσεων:
Τετάρτη στις 20:00
Πέμπτη στις 21:00
Παρασκευή στις 21:00
Σάββατο στις 21:00
Κυριακή στις 20:00

Τιμές εισιτηρίων: από 15 ευρώ
Η Θεσσαλονίκη περιμένει τον «άρχοντα της νύχτας», που θα καθηλώσει το κοινό, από τις 18 Σεπτεμβρίου 2025 για λίγες παραστάσεις.
Για ομαδικές κρατήσεις παρακαλώ επικοινωνήστε στο group@theatrikesskines.gr (κ. 6942771133)
*Η παραγωγός εταιρία διατηρεί το δικαίωμα να αυξάνει ή να μειώνει τις τιμές των εισιτηρίων κατά την απόλυτη κρίσης της. Το τίμημα των εισιτηρίων που έχουν ήδη αγοραστεί δε γίνεται να μειωθεί.

Εισιτηρια

Τι λέει ο τύπος…

Θεατής: «Tα πήρες όλα κι έφυγες» – Η ζωή του Στράτου Διονυσίου στο Παλλάς
Βρεθήκαμε μια νύχτα στο Παλλάς για την παράσταση «Tα πήρες όλα κι έφυγες» που μας ταξίδεψε στους κυριότερους σταθμούς της ζωής του Στράτου Διονυσίου, της ψυχής του λαϊκού τραγουδιού.
Πηγή: Monopoli.gr

Τα πήρες όλα κι έφυγες – Η ζωή του Στράτου Διονυσίου
Η προσωπικότητα και τα γεγονότα της ζωής του μεγάλου λαϊκού τραγουδιστή τροφοδοτούν μια μουσικοθεατρική παράσταση με όλα τα χαρακτηριστικά του είδους, που επιπλέον καταφέρνει να προτείνει και κάτι παραπάνω από ψυχαγωγία.
Πηγή: Athinorama.gr

Eίδα το μιούζικαλ για τον Στράτο Διονυσίου στο Παλλάς
Τα πήρες όλα κι έφυγες», είναι ο τίτλος του νέου έργου που ανέβηκε στο «Παλλάς» με θέμα τον Στράτο. Κι όποιος ρωτάει «Ποιόν Στράτο;» δικαιολογείται για την άγνοιά του μόνον αν γεννήθηκε μετά το 2000…
Πηγή: Athensvoice.gr

Είδαμε την παράσταση “Τα πήρες όλα κι έφυγες – Η ζωή του Στράτου Διονυσίου” στο Παλλάς – Πάλλεται από συγκίνηση το θέατρο
Μια μεγάλη θεατρική παραγωγή που αναδεικνύει με λαμπερό τρόπο τη μυθιστορηματική ζωή του μεγάλου Έλληνα βάρδου του λαϊκού τραγουδιού Στράτου Διονυσίου
Πηγή: Parapolitika.gr

«Τα πήρες όλα κι έφυγες»: Είδαμε την παράσταση και αυτή είναι η κριτική μας
Η ιστορία ενός από τους μεγαλύτερους λαϊκούς τραγουδιστές στην Ελλάδα, ζωντανεύει στο θεατρικό σανίδι και συγκεκριμένα στην υπέροχο Παλλάς. Η ζωή και η καριέρα του Στράτου Διονυσίου θα ξεδιπλωθεί μπροστά σας χωρίς να κρύβει τίποτα αλλά και χωρίς να θίγει…
Πηγή: Okmag.gr

Τα πήρες όλα και έφυγες – Διονυσίου: Η Κριτική μας για την παράσταση
Βρεθήκαμε στην πρεμιέρα της παράστασης Τα πήρες όλα και έφυγες – Η ζωή του Στράτου Διονυσίου στο Θέατρο Παλλάς κι αυτή είναι η κριτική μας.
Πηγή: Youfly.com

Τα πήρες όλα και έφυγες – Η ζωή του Στράτου Διονυσίου: Είδαμε την παράσταση στο θέατρο Παλλάς!
Η μουσικοθεατρική παράσταση – αφιέρωμα στον σπουδαίο Στράτο Διονυσίου έκανε πρεμιέρα την Τέταρτη 12 Μαρτίου στο θέατρο Παλλάς και πλήθος κόσμου έδωσε το “παρών” και καταχειροκρότησε όλους τους συντελεστές.
Πηγή: Gpop.gr

«Tα πήρες όλα κι έφυγες – Στράτος Διονυσίου»: Κριτική Παράστασης
Το greekaffair.gr παρακολούθησε την παράσταση «Tα πήρες όλα κι έφυγες» και σας μεταφέρει τις εντυπώσεις του μέσα από αυτήν την ανασκόπηση.
Πηγή: Greekaffair.gr

Παρατηρώντες: Τα πήρες όλα κι έφυγες – Η ζωή του Στράτου Διονυσίου @ Παλλάς
Τα φώτα χαμηλώνουν. Spotlight στον μαέστρο. Ο κύριος Θανάσης Πολυκανδριώτης εμφανίζεται παρέα με το ευγενές οκτάχορδο και μας καλώς ορίζει. Απόψε θα παίξει για τον Στράτο, για τον αγαπημένο του Μεμέτη. Δεν είναι ηθοποιός, δεν είναι κονφερασιέ. Είναι ένας τεράστιος οργανοπαίχτης και μουσικός και ο ίδιος λέει για τον εαυτό του «Λένε για μένα πως παίζω καλά»… Άπειρο χειροκρότημα.
Πηγή: Keysmash.gr

Τα πήρες όλα κι έφυγες – Κριτική
Παρά τη σύντομη, αλλά ιδιαίτερα πολυτάραχη ζωή του, ο Στράτος Διονυσίου σφράγισε με τη στιβαρή φωνή του το λαϊκό πεντάγραμμο, αφήνοντας πίσω σημαντική καλλιτεχνική παρακαταθήκη……
Πηγή: Onlytheater.gr

Είδα την παράσταση «ΤΑ ΠΗΡΕΣ ΟΛΑ ΚΙ ΕΦΥΓΕΣ – Στράτος Διονυσίου»
Στο Θέατρο Παλλάς παρακολούθησα την πολυσυζητημένη μουσικοθεατρική παράσταση αφιερωμένη στην ζωή του «άρχοντα της νύχτας», όπως τον αποκαλούσαν. Την ζωή του Στράτου Διονυσίου.
Πηγή: Theaterproject365.gr

Είδαμε την παράσταση Τα πήρες όλα κι έφυγες στο θέατρο Παλλάς
Στον όμορφο χώρο του Παλλάς (έχω πάει πολλές φορές και ποτέ δεν μου φάνηκε τόσο ζεστός, τόσο φιλόξενος), είδαμε τη ζωή του Στράτου Διονυσίου γραμμένη από τον Κώστα Σαμαρά και σκηνοθετημένη από τον Βασίλη Μαυρογεωργίου…..
Πηγή: Θεατρο.gr

Ο MATTEO BOCELLI ΣΤΟ ΘΕΑΤΡΟ ΠΑΛΛΑΣ
2025-06-13 21:00 - 23:30
Ο MATTEO BOCELLI ΣΤΟ ΘΕΑΤΡΟ ΠΑΛΛΑΣ
Summer Nights

Στο Θέατρο Παλλάς στην καρδιά της Αθήνας, θα πραγματοποιηθεί η πολυαναμενόμενη συναυλία του Matteo Bocelli.

Λίγες ημέρες πριν την άφιξή του στην Ελλάδα και στο Θέατρο Παλλάς, ένα χώρο που ταιριάζει απόλυτα στο ύφος των τραγουδιών του, ο Matteo Bocelli μας εκμυστηρεύεται ιστορίες από την προσωπική του ζωή.

Ευαίσθητος, δημιουργός, χαρισματικός, ο νεαρός 27χρονος Matteo Bocelli, αποδεικνύεται ένας καλλιτέχνης που ερμηνεύει με δυναμισμό αλλά βαθιά συναισθηματικότητα τα τραγούδια που επιλέγει στις συναυλίες του. Σε πρόσφατη διαδικτυακή συνέντευξη που έδωσε με αφορμή τη μια και μοναδική συναυλία που θα δώσει στην Αθήνα, απάντησε με καθαρότητα, ειλικρίνεια και συνέπεια στις ερωτήσεις που αφορούσαν τη μουσική, τη ζωή και τη σχέση του με τον πατέρα του Αndrea Bocelli.

Ο Matteo Bocelli στο Παλλάς θα παρουσιάσει ένα πρόγραμμα με τραγούδια από διαφορετικά είδη μουσικής που αγαπά. Τραγούδια που έχει κυκλοφορήσει τα τελευταία τρία χρόνια, αλλά και κλασικά τραγούδια, μεγάλο μέρος των οποίων τον καθόρισαν.
Χαίρεται πολύ που θα έρθει στην Αθήνα.

“Ελπίζω αυτή τη φορά να έχω την ευκαιρία να επισκεφτώ και να γνωρίσω καλύτερα τον όμορφο τόπο σας την Ελλάδα”, σημειώνει. “Υπάρχουν πολλά και πολύ όμορφα πράγματα στον πολιτισμό σας”.

Γιος του Andrea Bocelli, ο Μatteo, ανατράφηκε μέσα στη μουσική – όπερα και κλασσική – παίρνοντας πολλά μαθήματα όπως είπε ο ίδιος από τον πατέρα του. “Ο πατέρας μου, μου έχει χαρίσει τις γνώσεις του”, λέει “Είναι υπόδειγμα για εμένα και τον σέβομαι». Άλλωστε το επίθετο, Bocelli και οι αναφορές στον περίφημο τενόρο πατέρα του, Andrea Bocelli, δεν τον τρομάζουν. Προχωρά κρατώντας τις συμβουλές και την εμπειρία του και με παρακαταθήκη την επιτυχία που μόλις άρχισε να γεύεται αλλά και το ταλέντο που όπως εξηγεί είναι ο συνδυασμός μιας “έμφυτης κατάστασης και πολύ δουλειάς“.

Ο Matteo Bocelli λάτρεψε και λατρεύει τις φωνές των Whitney Houston και Frank Sinatra ενώ έχει πρότυπο τον τραγουδιστή και συνθέτη Ed Sheeran. “Αγαπώ, θαυμάζω και εμπνέομαι από τον Ed Sheeran “Είναι ο μουσικός μου μέντορας, λέει. Θέλω να εκτελώ με τον καλύτερο δυνατό τρόπο τα τραγούδια του κάποια από τα οποία συμπεριλαμβάνω στις συναυλίες μου. Μοναδικός καλλιτέχνης και μεγάλο ταλέντο”

Όσο για το μέλλον; «Προτιμώ να ζω το παρόν» λέει απερίφραστα. Από μικρή ακόμα ηλικία ο Matteo άρχισε να παίζει πιάνο και πολύ νωρίς συνειδητοποίησε ότι η μουσική είναι το κάλεσμά του. «Πάντα αγαπούσα τη μουσική, από τότε που ήμουν παιδί», λέει ο Matteo. «Στα 16 μου χρόνια συνειδητοποίησα ότι η μουσική έγινε κάτι περισσότερο από πάθος, έγινε η ουσία της ζωής μου». Ο άξονας πάνω στον οποίο δουλεύει και απολαμβάνει τη ζωή είναι «να κάνω τους ανθρώπους χαρούμενους και χαμογελαστούς. Όταν το πετυχαίνω γίνομαι κι εγώ ευτυχισμένος».

Επιθυμία του είναι να συνεχίσει να δημιουργεί και να απολαμβάνει το κάθε λεπτό, επενδύοντας πάντα στον άνθρωπο. «Όταν είσαι ο εαυτός σου, όταν είσαι ειλικρινής και αυθεντικός κερδίζεις» πιστεύει γι’ αυτό και κάθε φορά που πρόκειται να συνεργαστεί με κάποιον «κοιτάζω τον άλλον στα μάτια κι αν μπορεί να επικοινωνήσει αληθινά μαζί μου συνεχίζω».

Εύχεται η πρώτη κατά μόνας εμφάνιση του στην Αθήνα να δημιουργήσει στενούς δεσμούς με το ελληνικό κοινό, στο οποίο θέλει και υπόσχεται να χαρίσει μοναδικές στιγμές.

OFFICIAL CHANNELS
WEBSITE: https://www.matteobocelli.it/
INSTAGRAM: https://www.instagram.com/matteobocelli/?hl=en
X/TWITTER: https://x.com/bocelli_matteo?ref_src=twsrc%5Egoogle%7Ctwcamp%5Eserp%7Ctwgr%5Eauthor
FACEBOOK: https://www.facebook.com/matteobocelliofficial/?locale=en_GB
YOUTUBE: https://www.youtube.com/c/MatteoBocelli

ΕΙΣΙΤΗΡΙΑ

Θ. Πολυκανδριώτης Σ. Κορκολής "Μαζί"
2025-06-03 21:00 - 23:30
Προνόμια Club Pallas

Ο Σύλλογος Φίλων του Γ.Ο.Ν.Κ. «Οι Άγιοι Ανάργυροι» διοργανώνει την Συναυλία Θανάσης Πολυκανδριώτης Στέφανος Κορκολής “Μαζί” για την εξασφάλιση οικονομικών πόρων και την πραγματοποίηση των προγραμμάτων μας, με βασική μας επιδίωξη την εθελοντική ανθρώπινη και ζεστή προσέγγιση του ογκολογικού ασθενούς του Ογκολογικού Νοσοκομείου «Οι Άγιοι Ανάργυροι», την ηθική και οικονομική υποστήριξη των οικονομικά αδυνάτων ασθενών, την δυνατή λύση των πρακτικών προβλημάτων που αντιμετωπίζει και την διευκόλυνση της υποδομής λειτουργίας της κατ’οίκον νοσηλείας των ασθενών του Νοσοκομείου.
Ο Σύλλογος σήμερα προσφέρει ανεκτίμητο έργο στο κοινωνικό σύνολο ενημερώνοντας και ευαισθητοποιώντας τον γενικό πληθυσμό για την έγκαιρη διάγνωση του καρκίνου του μαστού. Μία από τις σημαντικότερες δραστηριότητες του Συλλόγου είναι η διαχείριση και λειτουργία του «Κέντρου Έγκαιρης Διάγνωσης του Καρκίνου του Μαστού». Ο καρκίνος του μαστού είναι ο πιο συχνός καρκίνος στις γυναίκες και η σημασία των προγραμμάτων πρόληψης είναι προφανής και επιβεβλημένη, καθώς η έγκαιρη θεραπεία εξασφαλίζει μεγάλο ποσοστό ίασης. Το πρόγραμμα ερευνά για καρκίνο μαστού πριν εμφανισθούν τα σημάδια. Ο καρκίνος αν διαγνωστεί έγκαιρα μπορεί να θεραπευτεί, μπορεί να νικηθεί.

Εισιτηρια

1700 χρόνια από την Α' Οικουμενική Σύνοδο
2025-06-02 21:00 - 23:30
Η ΙΕΡΑ ΣΥΝΟΔΟΣ ΤΗΣ ΕΚΚΛΗΣΙΑΣ ΤΗΣ ΕΛΛΑΔΟΣ

ΜΕ ΤΗΝ ΕΥΚΑΙΡΙΑ ΤΟΥ ΕΟΡΤΑΣΜΟΥ ΤΩΝ 1700 ΧΡΟΝΩΝ

ΑΠΟ ΤΗ ΣΥΓΚΛΗΣΗ ΤΗΣ Α΄ ΟΙΚΟΥΜΕΝΙΚΗΣ ΣΥΝΟΔΟΥ,

ΔΙΟΡΓΑΝΩΝΕΙ ΤΗΝ ΠΑΝΗΓΥΡΙΚΗ ΕΚΔΗΛΩΣΗ

«ΚΑΙ ΕΙΣ ΕΝΑ ΚΥΡΙΟΝ ΙΗΣΟΥΝ ΧΡΙΣΤΟΝ»

ΣΤΟ ΚΙΝΗΜΑΤΟΘΕΑΤΡΟ «ΠΑΛΛΑΣ»
(ΟΔ. ΒΟΥΚΟΥΡΕΣΤΙΟΥ 5- ΑΘΗΝΑΙ),

ΤΗΝ ΔΕΥΤΕΡΑ 2 ΙΟΥΝΙΟΥ 2025 ΚΑΙ ΩΡΑ 20:00

ΘΑ ΠΡΟΒΛΗΘΕΙ ΝΤΟΚΥΜΑΝΤΕΡ
ΓΙΑ ΤΗΝ Α΄ ΟΙΚΟΥΜΕΝΙΚΗ ΣΥΝΟΔΟ
ΚΑΙ ΘΑ ΨΑΛΛΟΥΝ ΟΙ ΒΥΖΑΝΤΙΝΕΣ ΧΟΡΩΔΙΕΣ
«ΟΙ ΜΑΪΣΤΟΡΕΣ ΤΗΣ ΨΑΛΤΙΚΗΣ ΤΈΧΝΗΣ»
ΚΑΙ
«ΙΩΑΝΝΗΣ Ο ΚΟΥΚΟΥΖΕΛΗΣ» ΘΕΣΣΑΛΟΝΙΚΗΣ

ΣΥΜΜΕΤΟΧΗ
ΔΗΜΗΤΡΗΣ ΜΠΑΣΗΣ

O Max Amini Live στην Αθήνα!
2025-05-27 21:00 - 23:30
O Max Amini Live στην Αθήνα!
Ετοιμαστείτε για μια εκρηκτική βραδιά γέλιου με τον μοναδικό Max Amini!
Από την πρώτη του εμφάνιση στη σκηνή το 2002 στο Los Angeles, έχει κατακτήσει τις καρδιές χιλιάδων ανθρώπων σ’ όλο τον κόσμο.
Για μια ξεχωριστή βραδιά, ο Max Amini έρχεται στην Αθήνα με ολοκαίνουργιο ρεπερτόριο, γεμάτο κωμικές στιγμές που θα σας κάνουν να γελάσετε μέχρι δακρύων!
Οι παράξενες και αστείες στιγμές της ζωής σατιρίζονται με αυθορμητισμό και φυσικά με χιούμορ, με τον δικό του ξεχωριστό, γοητευτικό τρόπο.
Μη χάσετε την ευκαιρία να απολαύσετε μια βραδιά ασταμάτητου γέλιου!
[ Η εκδήλωση είναι στα αγγλικά ]

Εισιτηρια

Γιάννης Πάριος - 20 Μαΐου & 4 Ιουνίου
2025-05-20 21:00 - 2025-06-04 23:30
Προνόμια Club Pallas

Ο Γιάννης Πάριος, μετά από ένα χειμώνα με αλλεπάλληλες sold out εμφανίσεις στην Αθήνα και Θεασσαλονίκη, επιστρέφει στο θέατρο Παλλάς, για μία μοναδική συναυλία!
Ο κορυφαίος τραγουδιστής που υμνεί τον έρωτα και σαγηνεύει την ψυχή μας με τις μοναδικές ερμηνείες του, θα μας χαρίσει μια βραδια με τραγούδια από «όλη τη ζωή του»…
Με αποσκευές τα τραγούδια πενήντα έξι χρόνων και μία ορχήστρα εξαιρετικών μουσικών, θα ερωτευτούμε, θα ονειρευτούμε, θα νοσταλγήσουμε αλλά και θα γλεντήσουμε με τα διαχρονικά νησιώτικα τραγούδια του !

Εισιτηρια

Omar Faruk Tekbilek & His Ensemble
2025-05-19 21:00 - 23:30
Προνόμια Club Pallas

Omar Faruk Tekbilek & His Ensemble
Συμμετέχει η Νατάσα Μποφίλιου

Ο διεθνούς φήμης καλλιτέχνης Omar Faruk Tekbilek & His Ensemble έρχονται τη Δευτέρα 19 Μαΐου στην Αθήνα για μια μοναδική συναυλία στο Θέατρο Παλλάς.
Τιμημένος ως ειρηνοποιός και βιρτουόζος, ο Omar Faruk Tekbilek αποτελεί έναν από τους σημαντικότερους και πιο καταξιωμένους μουσικούς της Μέσης Ανατολής. Με μια καριέρα που εκτείνεται σε δεκαετίες, η μουσική του ξεπερνά σύνορα και πολιτισμούς, δημιουργώντας μια μοναδική γέφυρα ανάμεσα στην Ανατολή και τη Δύση. Με έναν ήχο που συνδυάζει τις πλούσιες παραδόσεις του σουφισμού, της ανατολίτικης λαϊκής μουσικής και της σύγχρονης world music, ο Omar Faruk Tekbilek μεταφέρει ένα μήνυμα ενότητας, συνδέοντας το κοινό του με κάτι βαθιά πνευματικό και διαχρονικό.
Τον Οκτώβριο του 2016, ο Ομάρ είχε την τιμή να επισκεφθεί τον Μίκη Θεοδωράκη και να λάβει την έγκριση του για να παρουσιάσει τις μοναδικές ερμηνείες του πάνω στα έργα του μεγάλου Έλληνα συνθέτη.
Ένα μέρος της συναυλίας θα είναι αφιερωμένο στο έργο και την κληρονομιά του Μίκη Θεοδωράκη, με τον οποίο ο Omar Faruk Tekbilek είχε μια βαθιά προσωπική και καλλιτεχνική σχέση. Μαζί του επί σκηνής θα βρίσκεται η μοναδική Νατάσσα Μποφίλιου, η οποία με την ξεχωριστή φωνή της και την έντονη σκηνική παρουσία της θα συμπληρώσει το αφιέρωμα.
Η Νατάσσα Μποφίλιου, μια από τις πιο αγαπημένες ερμηνεύτριες της γενιάς της, θα φέρει στη σκηνή τη δική της ερμηνευτική ευαισθησία και το πάθος της, απογειώνοντας αυτή τη μαγική βραδιά. Τη μουσική βραδιά πλαισιώνει κουαρτέτο εγχόρδων.

Εισιτηρια

Nia Vardalos - TINY BEAUTIFUL THINGS (ΜΙΚΡΑ ΟΜΟΡΦΑ ΠΡΑΓΜΑΤΑ)
2025-05-16 21:00 - 2025-05-29 23:30
Προνόμια Club Pallas

Nia Vardalos
TINY BEAUTIFUL THINGS
ΜΙΚΡΑ ΟΜΟΡΦΑ ΠΡΑΓΜΑΤΑ
Η παράσταση που έσπασε ταμεία στα θέατρα των Ηνωμένων Πολιτειών
παρουσιάζεται στην Ελλάδα, στο Θέατρο Παλλάς, από την Παρασκευή 16 Μαΐου 2025

Υποψήφια για Όσκαρ, σεναριογράφος, θεατρική συγγραφέας, ηθοποιός, παραγωγός και σκηνοθέτις, αυθεντική και πολυτάλαντη, η Nia Vardalos, επιλέγει το Θέατρο Παλλάς, για να παρουσιάσει για πρώτη φορά στα ελληνικά, την παράστασή της “Tiny Beautiful Things”, που σημειώνει μεγάλη επιτυχία και έχει αποσπάσει διθυραμβικές κριτικές.
Το “Tiny Beautiful things” είναι η θεατρική διασκευή, που έχει πραγματοποιήσει στο ομώνυμο best seller βιβλίο της Cheryl Strayed, μια συλλογή αληθινών επιστολών, που γράφτηκαν σε μια λογοτεχνική στήλη μεγάλου αμερικάνικου περιοδικού, επιστολές που θα μπορούσε να είχε γράψει ο καθένας μας, και στις οποίες η Strayed απαντά ως “Sugar”. Στις επιστολές αυτές οι αναγνώστες ανώνυμα, άνοιγαν την καρδιά τους στην Cheryl Strayed και μοιράζονταν προσωπικά τους θέματα. Η “Sugar” είχε μια ιδιαίτερη σχέση με τους αναγνώστες της και απαντούσε με ευθύτητα μεν αλλά με αισιοδοξία και τρυφερότητα, αποτελώντας ένα βάλσαμο ψυχής σε όσους αναζητούσαν καθοδήγηση για εμπόδια, μεγάλα και μικρά.

Η Nia Vardalos διασκεύασε το βιβλίο με φροντίδα και αγάπη και πρωταγωνίστησε στις θεατρικές παραγωγές του έργου σε Νέα Υόρκη και Λος Άντζελες. Για τη Nia, εκτός από τον κινηματογράφο, το θέατρο παραμένει η μεγάλη της αγάπη και πηγή δημιουργικότητας. Η πρώτη σκηνοθεσία του θεατρικού έγινε από το βραβευμένο με Tony Award σκηνοθέτη Thomas Kail, και της οποίας η αρχική πρεμιέρα πραγματοποιήθηκε στη Νέα Υόρκη, το 2016.
Η παράσταση είχε τόσο μεγάλη απήχηση, που στη συνέχεια δημιουργήθηκαν νέες παραγωγές σε όλο τον κόσμο με sold out παραστάσεις σε Φιλιππίνες, Αυστραλία, Κορέα και Μεξικό και σε περισσότερα από 200 θέατρα στις ΗΠΑ.

Η Nia Vardalos παρουσιάζει για πρώτη φορά στην Ελλάδα, στο Θέατρο Παλλάς την παράσταση στα Ελληνικά, σε μετάφραση και συν-σκηνοθεσία Σπύρου Κατσαγάνη μαζί με ένα ισχυρό cast Ελλήνων ηθοποιών, τους Δημήτρη Παπανικολάου, Δανάη Λουκάκη και Δημήτρη Κίτσο.
Από τις 16 Μαΐου 2025, και για λίγες μόνο παραστάσεις, θα μοιραστεί με το ελληνικό κοινό μία θεατρική εμπειρία όπου το χιούμορ ακροβατεί πάνω στο δράμα, με τρυφερότητα και ενσυναίσθηση.
Μια παράσταση για τα εγκλωβισμένα και ανείπωτα της ανθρώπινης ψυχής, που ψάχνουν να βρουν διέξοδο.

Η New York Times γράφει:
«Μικρά Όμορφα Πράγματα – Η τέχνη του να ακούς και να ακούγεσαι ουσιαστικά».

Nia Vardalos
TINY BEAUTIFUL THINGS
Θεατρική Διασκευή: Nia Vardalos
Βασισμένο στο βιβλίο της Cheryl Strayed
Μετάφραση στα Ελληνικά: Σπύρος Κατσαγάνης
Σκηνοθεσία: Nia Vardalos, Σπύρος Κατσαγάνης
Σκηνικό: Γιώργος Γαβαλάς
Ενδυματολόγος: Αλεξία Θεοδωράκη
Σχεδιασμός φωτισμών: Δημήτρης Κουτάς
Επιμέλεια Φροντιστηρίου: Μέλπω Κασαπίδου
Φωτογραφίες: Alex Kat
Artwork: Κωνσταντίνος Γεωργαντάς
Πρωταγωνιστούν:
Nia Vardalos,
Δημήτρης Παπανικολάου,
Δανάη Λουκάκη,
Δημήτρης Κίτσος

Διάρκεια παράστασης: 1 ώρα και 35 λεπτά χωρίς διάλειμμα.
Παραγωγή: Θεατρικές Σκηνές Α.Ε., ADS48 MON.IKE

Υποστηρικτής:

Η άδεια για την από σκηνής θεάτρου παρουσίαση του έργου χορηγήθηκε από την Ελληνική εταιρία THE ARTBASSADOR / Performing Arts Management για λογαριασμό των Συγγραφέων NIA VARDALOS και CHERYL STRAYED, c/o CONCORD THEATRICALS CORPORATION
Για ομαδικές κρατήσεις παρακαλώ επικοινωνήστε στο group@theatrikesskines.gr (κ. 6942771133)
*Η παραγωγός εταιρία διατηρεί το δικαίωμα να αυξάνει ή να μειώνει τις τιμές των εισιτηρίων κατά την απόλυτη κρίσης της. Το τίμημα των εισιτηρίων που έχουν ήδη αγοραστεί δε γίνεται να μειωθεί.

Εισιτηρια

Τι λέει ο τύπος…

Είδαμε το “Tiny Beautiful Things” στο Θέατρο Παλλάς
To “Tiny Beautiful Things” είναι μια ανθρώπινη, τρυφερή παράσταση αφηγηματικού θεάτρου, όπου η Νία Βαρντάλος, με ευαισθησία και αλήθεια, ζωντανεύει ιστορίες που αγγίζουν βαθιά την καρδιά του θεατή.
Πηγή: Athinorama.gr

Παρατηρώντες: Tiny beautiful things @ Θέατρο Παλλάς
Καταπληκτικό το σκηνικό του κυρίου Γιώργου Γαβαλά! Το εσωτερικό ενός σπιτιού, με βιβλιοθήκες και γραφείο και μια ζεστασιά που καταλαμβάνει όλο τον χώρο του θεάτρου από το πρώτο δευτερόλεπτο. Και μετά…
Πηγή: keysmash.gr

“Tiny Beautiful Things”: Μπήκαμε στην πρόβα με τη Νία Βαρντάλος
‘Ένας καθρέφτης της ζωής μας και ταυτόχρονα ένα καταφύγιο για την ψυχή είναι το “Tiny Beautiful Things” που έφερε τον φετινό Μάιο τη Νία Βαρντάλος στην Αθήνα και το θέατρο Παλλάς. Εμείς βρεθήκαμε σε μία από τις πρόβες της Ελληνοκαναδής υποψήφιας για ‘Όσκαρ δημιουργού του “Γάμος αλά Ελληνικά” και βιώσαμε μέσα σ’ ένα πολύ ζεστό κλίμα, από πολύ κοντά τη δημιουργία της ελληνικής σκηνικής εκδοχής του “Tiny Beautiful Things”.
Πηγή: Athinorama.gr

Nia Vardalos: Όσα «όχι» κι αν ακούσεις, ένα «ναι» θα είναι πάντα αρκετό – Ανεβάζει παράσταση στα ελληνικά στο Θέατρο Παλλάς
Υποψήφια για Οσκαρ, σεναριογράφος, θεατρική συγγραφέας, ηθοποιός, παραγωγός και σκηνοθέτις, τώρα η αεικίνητη Νία Βαρντάλος ανεβάζει την παράσταση «Tiny Beautiful Things» (Μικρά όμορφα πράγματα) στο Θέατρο Παλλάς από τις 16 Μαΐου και πρωταγωνιστεί ερμηνεύοντας για πρώτη φορά στα ελληνικά.
Πηγή: Protothema.gr

H Nία Βαρντάλος έρχεται με νέα θεατρική παράσταση στην Αθήνα – Έσπασε ταμεία στα θέατρα των ΗΠΑ
Η Νία Βαρντάλος, η διεθνούς φήμης καλλιτέχνιδα, υποψήφια για Όσκαρ, σεναριογράφος, ηθοποιός, παραγωγός και σκηνοθέτις, φέρνει την επιτυχημένη θεατρική παράστασή της «Tiny Beautiful Things» στην Ελλάδα, για πρώτη φορά στα ελληνικά και με ελληνικό cast.
Πηγή: Cnn.gr

H Νία Βαρντάλος στην Αθήνα με την παράσταση της Tiny Beautiful Things
Η Νία Βαρντάλος, δημιουργός του «Γάμος αλά Ελληνικά», έρχεται στην Αθήνα και στο Θέατρο Παλλάς, για να παρουσιάσει, πρώτη φορά στα ελληνικά, την παράστασή της Tiny Beautiful Things, που σημειώνει μεγάλη καλλιτεχνική, εισπρακτική επιτυχία.
Πηγή: Huffingtonpost.gr

Julien Dassin "JOE DASSIN STORY"
2025-04-25 21:00 - 2025-04-26 23:30
Προνόμια Club Pallas

Julien Dassin, “JOE DASSIN STORY”
Intro: Στέφανος Κορκολής (στις 25/4)
Από την Πόλη του Φωτός, ο Julien Dassin, για πρώτη φορά στο Αττικό Φως, εκεί που έζησε ο παππούς του Jules Dassin, σύζυγος της Μελίνας Μερκούρη, και λάτρεψε ο πατέρας του, Joe Dassin.
Ο Julien Dassin, την Παρασκευή 25 και το Σάββατο 26 Απριλίου, στο Θέατρο Παλλάς, θα μας αφηγηθεί την ιστορία του πατέρα του, μέσα από μία παράσταση με τα τραγούδια που σηματοδότησαν όλη την παριζιάνικη ατμόσφαιρα στο τέλος του προηγούμενου αιώνα, τα τραγούδια του Joe Dassin.
O σπουδαίος, διεθνούς φήμης Έλληνας δημιουργός και σολίστ του πιάνου, Στέφανος Κορκολής, θα τιμήσει τον Dassin μ’ ένα μουσικό καλωσόρισμα την Παρασκευή 25/4
«JOE DASSIN STORY» o τίτλος της παράστασης στην οποία θα παρακολουθήσουμε τον τρίτης γενιάς Dassin, συνοδευόμενο από τους καλύτερους Γάλλους, βιρτουόζους μουσικούς, μέλη της Paris Tour Eiffel Orchestra, σε μία αναδρομή ρομαντική και δυναμική, σ’ έναν φόρο τιμής στη μνήμη του πατέρα του.
“Les Champs-Élysées”, “Salut les amoureux”, “L’Été indien”, “Et si tu n’existais pas” είναι κάποια από τα εμβληματικά τραγούδια που θα ακουστούν.
Julien Dassin «JOE DASSIN STORY»
Παρασκευή 25 Απριλίου 2025
Νέα ημερομηνία: Σάββατο 26 Απριλίου
Θέατρο Παλλάς
«Το να θυμάσαι έναν καλλιτέχνη σημαίνει να θυμάσαι την Τέχνη. Η πληγή μετατρέπεται σε φως» (Ζορζ Μπρακ).
Για ομαδικές κρατήσεις παρακαλώ επικοινωνήστε στο group@theatrikesskines.gr (κ. 6942771133)
*Η παραγωγός εταιρία διατηρεί το δικαίωμα να αυξάνει ή να μειώνει τις τιμές των εισιτηρίων κατά την απόλυτη κρίσης της. Το τίμημα των εισιτηρίων που έχουν ήδη αγοραστεί δεν γίνεται να μειωθεί.

Εισιτηρια

Τι λέει ο τύπος…

Θέατρο Παλλάς: Για πρώτη φορά ζωντανά το ιταλικό κουαρτέτο κιθαριστών 40 Fingers
Θεωρούμενοι από τους κριτικούς και το κοινό ως το νέο παγκόσμιο crossover φαινόμενο, οι 40 Fingers είναι ένα εξαιρετικό κουαρτέτο κιθαριστών που έχουν κατακτήσει τα μέσα κοινωνικής δικτύωσης σε όλο τον κόσμο με εκατομμύρια προβολές.
Πηγή: Newsbomb.gr

Julien Dassin, “JOE DASSIN STORY” για πρώτη φορά στην Ελλάδα
O σπουδαίος, διεθνούς φήμης έλληνας δημιουργός και Solist του πιάνου Στέφανος Κορκολής, θα τιμήσει τον Dassin με ένα μουσικό καλωσόρισμα.
Πηγή: Protothema.gr

Θέατρο Παλλάς: Ο Ζιλιέν Ντασέν τραγουδά Τζο Ντασέν για πρώτη φορά στην Αθήνα
Ο Julien Dassin, την Παρασκευή 25 Απριλίου, στο Θέατρο Παλλάς, θα μας αφηγηθεί την ιστορία του πατέρα του, μέσα από μία παράσταση με τα τραγούδια που σηματοδότησαν όλη την παριζιάνικη ατμόσφαιρα του τέλους του προηγούμενου αιώνα, τα τραγούδια του Joe Dassin.
Πηγή: Newsbomb.gr

Julien Dassin, «JOE DASSIN STORY» για πρώτη φορά στην Ελλάδα σε μια μοναδική μουσική παράσταση
«JOE DASSIN STORY», Ο τίτλος της παράστασης και ο τρίτης γενιάς Dassin, συνοδευόμενους από τους καλύτερους Γάλλους βιρτουόζους μουσικούς, μέρος της Paris Tour Eiffel Orchestra, σε μία αναδρομή, τόσο ρομαντική αλλά και δυναμική συνάμα, χαρίζει τον πιο ωραίο φόρο τιμής στη μνήμη του πατέρα του.
Πηγή: Newport.gr

Η λίμνη των κύκνων
2025-04-24 21:00 - 23:30
Προνόμια Club Pallas

Το κλασικό μπαλέτο επιστρέφει στην Αθήνα!
European Classical Ballet
Η λίμνη των κύκνων
Μία σπουδαία ιστορία αγάπης σε μια ονειρεμένη παράσταση κλασικού μπαλέτου !
Η αριστουργηματική μουσική του Πιότρ Ίλιτς Τσαϊκόφσκι και η απαράμιλλη τέχνη του κλασικού χορού θα μας παρασύρουν σε έναν ονειρικό κόσμο μέσα από τη Λίμνη Των Κύκνων, το μπαλέτο των μπαλέτων! Τα πλούσια σκηνικά, οι υποβλητικοί φωτισμοί, τα λαμπερά κοστούμια, οι εξαίρετοι σολίστ και το corps de ballet του European Classical Ballet συνθέτουν μια εντυπωσιακή παραγωγή, ένα αληθινό παραμυθένιο θέαμα που θα γοητεύσει μικρούς και μεγάλους!
H Λίμνη των Κύκνων, η διάσημη και διαχρονική ιστορία αγάπης με την αξεπέραστη μουσική του Πιότρ Ίλιτς Τσαϊκόφσκι, ήταν η πρώτη σύνθεση για μπαλέτο του μεγάλου συνθέτη. Ο χρόνος τον δικαίωσε. Παρόλο που αρχικά αντιμετωπίστηκε με επιφύλαξη, η συνέχεια ήταν αποθεωτική. Η Λίμνη των Κύκνων εξελίχθηκε σε ένα από τα πιο δημοφιλή έργα του που κέρδισε μία από τις πρώτες θέσεις στην καρδιά των θεατών παγκοσμίως. Όχι μόνο θεωρείται σε κάθε εποχή μια σύγχρονη παράσταση μπαλέτου, αλλά η τρυφερή ιστορία του πρίγκιπα Ζίγκφριντ και της πριγκίπισσας Οντέτ είναι σημείο αναφοράς στο παγκόσμιο κεφάλαιο του κλασικού μπαλέτου.
Η ιστορία της παράστασης αφηγείται τις αισθηματικές περιπέτειες ενός νέου πρίγκιπα και μιας όμορφης πριγκίπισσας που ένας κακόβουλος μάγος μεταμορφώνει σε λευκό κύκνο. Έτσι η πριγκίπισσα Οντέτ περνά τη ζωή της παγιδευμένη στη μορφή κύκνου. Τα μάγια μπορεί να λύσει μόνο ο έρωτας, ο οποίος έρχεται με την όψη του ωραίου πρίγκιπα Ζίγκφριντ που ορκίζεται να σώσει την Οντέτ. Ο μάγος προσπαθεί να τον ξεγελάσει και να τον παντρέψει με την κόρη του Οντίλ, το μαύρο κύκνο που μοιάζει εκπληκτικά με την Οντέτ. Ο Ζίγκφριντ όμως, ξεφεύγει από την παγίδα του μάγου, τα μάγια λύνονται, παίρνει στην αγκαλιά την αγαπημένη του και πετούν μαζί στον ουρανό.
Η ιστορία βασίζεται σε λαϊκά παραμύθια καθώς και σε ένα αρχαίο γερμανικό μύθο που ο Πιότρ Ίλιτς Τσαϊκόφσκι έντυσε μεταξύ 1875 και 1876 με τη μοναδική μουσική του και το μεταμόρφωσε σε ένα διαχρονικό μπαλέτο.
Η Λίμνη των Κύκνων παραμένει μία από τις σημαντικότερες προκλήσεις στο χώρο του μπαλέτου και δεν είναι τυχαίο πως τα γνωστότερα ονόματα της διεθνούς χορογραφίας και οι σημαντικότεροι χορευτές παγκοσμίως δοκιμάζουν το ταλέντο και την έμπνευσή τους σε αυτό το έργο. Ανάμεσα στους χορευτές και τις χορεύτριες που κατά καιρούς ενσάρκωσαν τους κύριους ρόλους της παράστασης, υπήρξαν μεταξύ άλλων οι Βλάσλαβ Νιζίνσκι, Ρούντολφ Νουρέγιεφ, Μαργκότ Φοντέιν, Ταμάρα Τουμάνοβα, Φρέντερικ Άστον.
Σήμερα η Λίμνη των Κύκνων θεωρείται ένα από τα διασημότερα μπαλέτα όλων των εποχών. Κι αυτό, γιατί ενσαρκώνει όσο κανένα άλλο όλη τη γκάμα των ανθρώπινων συναισθημάτων, από την ελπίδα μέχρι την απόγνωση, από τον τρόμο μέχρι την τρυφερότητα, από τη μελαγχολία μέχρι την έκσταση.
European Classical Ballet
To European Classical Ballet είναι μια ομάδα χορού στην οποία συμμετέχουν σπουδαίοι σολίστ και χορευτές από τα πιο γνωστά μπαλέτα της Ανατολικής Ευρώπης (Ρωσία, Ουκρανία, Μολδαβία, Λευκορωσία, Βουλγαρία κ.α.) αλλά και της Ιταλίας, Τσεχίας και Ουγγαρίας.
Η λίμνη των κυκνων
Μπαλέτο σε δύο πράξεις
Μουσική: Πιότρ Ίλιτς Τσαϊκόφσκι
Με τους Κορυφαίους Σολίστ και το Corps De Ballet του European Classical Ballet

Εισιτηρια

Γλυκερία "Ω γλυκύ μου έαρ και τα τραγούδια της Άνοιξης"
2025-04-14 21:00 - 23:30
Προνόμια Club Pallas

Γλυκερία
“Ω γλυκύ μου έαρ και τα τραγούδια της Άνοιξης”
Φιλική συμμετοχή: Παντελής Θαλασσινός
Αφηγείται ο ηθοποιός Λεωνίδας Κακούρης
Συμμετέχουν: Χάρης Μακρής & η Παιδική Χορωδία Σπύρου Λάμπρου

Την παράσταση «Ω γλυκύ μου έαρ και τα τραγούδια της Άνοιξης» με κεντρικό άξονα το σπαρακτικό μοιρολόι της Παναγίας, που αποτελεί το πιο συγκλονιστικό θέμα όλων των Ύμνων της Εβδομάδας των Παθών, εκεί που ο ανθρώπινος πόνος σμίγει με το θείο δράμα, θα παρουσιάσει η Γλυκερία την Μεγάλη Δευτέρα 14 Απριλίου 2025 , ώρα 20:30 στο Θέατρο Παλλάς.
Μέσα σε μια ιδιαίτερα κατανυκτική ατμόσφαιρα, θα ερμηνεύσει ύμνους της Μεγάλης Εβδομάδας , Βυζαντινούς ύμνους και εγκώμια για τα Θεία και τα ανθρώπινα πάθη καθώς και επιλεγμένα τραγούδια-χελιδόνια για την ελληνική Άνοιξη που η φύση βρίσκει την καλή και την γλυκιά της της ώρα!!!
Στο πλευρό της Γλυκερίας θα βρίσκονται ο Παντελής Θαλασσινός , ο Χάρης Μακρής , η Παιδική Χορωδία Σπύρου Λάμπρου και πολυμελής ορχήστρα.
Ο εξαιρετικός ηθοποιός Λεωνίδας Κακούρης θα διαβάσει εμβληματικά αποσπάσματα από έργα Ελλήνων ποιητών και πεζογράφων σε επιμέλεια του Χρήστου Προμοίρα.
Το πρόγραμμα επιμελήθηκε ο Στέλιος Φωτιάδης.

Εισιτηρια

Νικόδημος Καβαρνός «Δώρο Θεού»
2025-04-08 21:00 - 23:30
Προνόμια Club Pallas

Μια νύχτα που η μουσική αγγίζει τη ψυχή
Συμμετέχει Βυζαντινή Χορωδία & Συμφωνική Ορχήστρα
Υπάρχουν φωνές που δεν είναι απλώς ήχος. Είναι συναίσθημα, είναι μνήμη, είναι μια γέφυρα ανάμεσα στο γήινο και το άφθαρτο. Ο Πατέρας Νικόδημος είναι μια τέτοια φωνή. Μια φωνή που καθηλώνει, που ταξιδεύει, που γεννά εικόνες και συναισθήματα που δύσκολα περιγράφονται με λέξεις.
Μετά τις δύο sold-out συναυλίες που μάγεψαν το κοινό τα Χριστούγεννα, επιστρέφει στο ιστορικό Θέατρο Παλλάς ,την Τρίτη 8 Απριλίου, για να μας χαρίσει ένα μουσικό ταξίδι πέρα από το χρόνο, με τις πιο αγαπημένες και συγκινητικές μελωδίες της Μεγάλης Εβδομάδας και όχι μόνο.
Σε μια ατμόσφαιρα ονειρική και παραδεισένια, η φωνή του Πατέρα Νικόδημου θα υψωθεί σαν ψίθυρος και σαν κύμα ταυτόχρονα, ενώ μια πολυμελής ορχήστρα και χορωδία υψηλού επιπέδου θα ντύσει κάθε νότα με αρμονία και φως. Οι ύμνοι θα γίνουν στιγμές, εικόνες, αναμνήσεις. Μια μουσική εμπειρία που δεν ακούς απλώς, τη νιώθεις.
Δεν είναι μια απλή συναυλία. Είναι μια συνάντηση με τη μουσική όπως θα έπρεπε να είναι: βαθιά, αληθινή, συγκινητική.
Κλείστε τα μάτια. Αφήστε τη μουσική να σας οδηγήσει. Και νιώστε… το Δώρο Θεού!

Εισιτηρια
